text:
Jan Müller
24.05.2018 - 17:15
Í løtuni fer fram ein týdningarmikil oljuboring í bretskum øki skamt frá føroyska markinum. Boripallurin West Hercules stendur fyri boringini á Cambo oljukelduni, sum oljufeløgini Siccar Point Energy og Shell eiga. Umframt at bora so tætt við Føroyar, so eru føroyingar eisini partur av hesi boriverkætlanini. Teir eru til arbeiðis umborð á standbyskipinum Esvagt Contender, sum veitir ymsar tænastur til boripallin, her serstakliga innan trygd. Í løtuni eru teir tríggir føroyingar við skipinum, teirra millum skiparin Ragnheðin Ryggstein úr Skopun og maskinmeistarin Heri Hentze úr Sørvági.
Brunnurin, sum verður boraður einans 4-5 kilometrar frá markinum, man vera tann nærmasti á bretskum øki, sum nakrantíð er boraður so nær Føroyum. Skiparin Ragnheðin Ryggstein er eisini sera spentur um hesa uppgávuna teir hava fingið, tí hon er so nær heimlandinum. Hann sigur seg ikki ivast í, at tá oljan er so nær markinum, so má hon eisini finnast í føroysku undirgrundini. Og hann sær fram til – ein dag – har hann og aðrir føroyskir sjómenn kunnu arbeiða á føroyska landgrunninum eisini.
Stytri til Føroya og sera gott flogsamband
Oljan.fo hitti skiparan umborð á Esvagt Contender, tá tað kom á Havnina mikudagin. Hann greiðir frá, at teir arbeiða so nær Føroyum, at tað loysti seg betur at skifta manning her heldur enn at fara til Lervick. Teinurin er einar tveir tímar stytri, og haraftrat kemur, at flogsambandið millum Føroyar og umheimin er so nógvar ferðir betri enn tað millum Hetland og umheimin.
Umframt at skifta manning her, so hava teir eisini keypt proviant og tikið vatn, umfamt at Mest hevur gjørt onkra smærri umvæling. Ragnheðin heldur fyri, at sum heild eru Føroyar kappingarførar sum útgerðarstað, serstakliga vegna góða flogsambandið, men tá tað kemur til proviantering og bunkring, so er kostnaðurin lægri í Aberdeen.
Sjálvur vónar hann, at útlendsk útgerðarskip, sum fara at arbeiða so nær føroyska markinum, í framtíðini kunnu koma til Føroya eftir vørum og tænastum heldur enn at fara til Hetlands ella til Aberdeen. Hann ætlar so ikki, at hetta skal vera seinastu ferð, at teir koma til Føroya at skifta manning. Men ætlar sær so eisini at kanna møguleikarnar fyri at kunna útvega meira kappingarførar prísir, bæði tá tað kemur til proviantering og bunkring. Sum er er tað bíligari at fara til Aberdeen. Men hyggur tú at hesum sum heild, so telur flogsambandið úr Føroyum so mikið nógv, at tað samanlagt kortini lønar seg betri at koma higar at skifta manning.
Ragnheðin hevur verið sjómaður alt sítt lív og hevur verið hjá Esvagt seinastu 13 árini, av teimum á brúnni á Esvagt Contender í samfull 10 ár. Hetta er fyrstu ferð, at hann er komin til Føroya við skipinum og sigur, at tað var ein heilt serstøk kensla at sigla inn millum oyggjarnar og ímynda sær, at har stóð mamman í kamarsvindeyganum heima í Skopun og fylgdi soni og skipi á veg til Havnar.
Føroyska oljan funnin fyrr ella seinni
Ragnheðin dylur ikki fyri, at tað er hansara vón, at oljufeløg fyrr ella seinni fara at finna føroysku oljuna. Sjálvur hugsar hann sítt, tá hann stendur á brúnni umborð á Esvagt Contender so tætt við markið, at bæði Norrøna og farmaskipini hjá Faroe Ship og Samskip fara framvið boripallinum, umframt at uppisjóvarskipini veiða har á leiðini.
Teinurin frá staðnum, har teir liggja og halda vakt við boripallin, til markið er sum úr Havn til Nólsoyar. Ragnheðin fer í land, nú teir liggja á Havnini saman við maskinmeistaranum og verða teir avloystir av øðrum føroyskum yvirmonnum. Skipari, nú teir fara aftur á feltið, er Jóannes Hansen úr Sørvági.
Brúk fyri fólki
Sum oljan.fo skilur, so eru tíðirnar í offshorevinnuni við at broytast aftur til tað betra. Meira er at gera tó at raturnar kundu verið hægri. Væntandi verða teir fýra føroyingar við hesum skipinum í næstum av teimum 13 tilsamans. Esvagt hevur eins og mong onnur reiðarí verið noytt til at fremja tiltøk seinastu árini, eitt nú við náttúrligari frágongd uttan at seta nýggj fólk í starv, men nú er aftur arbeiði til øll skipini, og sum skilst verður brúk fyri fleiri fólkum umborð á Esvagt skipunum, og har eru føroyingar eftir øllum at døma meira enn vælkomnir.
Í dag hava so næmingar frá Vinnuháskúlanum vitjað umborð, nú áðrenn kósin verður sett aftur móti Cambokelduni hinumegin markið – til eina uppgávu, sum kann fáa stóran týdning fyri framtíðar føroyska oljuleiting og hvør veit, framleiðslu eisini.
West Hercules borar á 1100 metra dýpi
West Hercules borar á 1100 metra dýpi og hevur nú borað í umleið ein mánað. Alt eftir hvussu gongur fara teir at halda fram at bora í einar 2 mánaðir aftrat. Tá verður so farið longur norður at bora leitimiðið Lyon, sum fer at fáa stóran týdning fyri framtíðar gassframleiðslu í økinum. Á Cambokelduni er tó talan um olju. Hon er mett at goyma 600 mió. tunnur av olju. Og Siccar Point, sum er fyristøøðufelag, hevur í kvittanum, um alt gongur sum ætlað nú, at byggja út kelduna til framleiðslu longu frá í komandi ári. Tað verður so tann bretska oljuframleiðslan, sum kemur at liggja næst Føroyum.
Faroe Maritime Service er umboð hjá skipinum, nú tað liggur á Havnini.


c: text/html

text:
Kærleikskúlan 2017 verður avdúkað í Listasavn Føroya týsdagin 28. november kl. 9.00
Tað eru nýggju ár síðani fyrsta føroyska Kærleikskúlan kom út. Kærleikskúlan 2017 er sniðgivin av einum av okkara mætastu listafólkum. Á hátíðarløtuni verður almannakunngjørt, hvør hevur sniðgivið Kærleikskúluna, og listafólkið fer at greiða okkum frá, hvat sniðið í ár ímyndar.
Kærleikskúlan er eitt yndisligt listaverk, og ein savnaragripur við einum innihaldi av sonnum virði – kærleika og vinalag. Kærleikskúlan er ein munnblást glaskúla, ið ber brá av kærleika og góðsku. Kúlan er handgjørd og hvørt upplag er avmarkað. Ikki tvær kúlur eru eins, men hvør einstøk kúla er yndislig á sín egna hátt – júst eins og hvørt fólk á jørðini.
Kærleikskúlan 2017 verður bert seld í eitt avmarkað tíðarskeið – frá síðst í november og til og við 23. desember – í gávubúðum kring landið. Allur vinningur fer til, at styrkja um arbeiðsførleikar hjá málbólkinum hjá Dugna.
Skrá 28. november 2017 kl. 9.00
- Hedvig Johansdóttir, stjóri á Dugna, bjóðar vælkomin.
- Recovery spæla tvey løg
- Eyðgunn Samuelsen, landsstýriskvinna, flytur fram røðu.
- Kærleikskúlan 2017 verður almannakunngjørd, og listafólkið fær orðið.
- Ása Olsen, stýrisforkvinna í Dugna, handar fyrstu Kærleikskúluna 2017 til eina virðiliga fyrimynd.
- Ábit og drekkamuður verða at fáa.
- Til ber at ogna sær Kærleikskúluna 2017 henda dagin í Listaskálanum.
Øll eru hjartaliga vælkomin
Vegna Dugna,
Hedvig Johansdóttir, stjóri

robotstxt: allowed

filter: keep


text:
Um tú sær rottu í Runavíkar kommunu, sig so frá við at ringja á 417000 ella við at skráseta tað her: fráboðan um rottu
Um tú sær tekin um rottu, so sum rottuholur, rottulort ella at tað er gnaga í ruskposanum, boða so frá hesum eisini.
Runavíkar kommuna arbeiður við at skráseta allar rottufellur og higartil eru 271 fellur skrásettar. Eisini vera rottufráboðanir skrásettar, og síðani nýggja skrásetingarskipanin var tikin í nýtslu í februar, hevur kommunan móttikð 43 fráboðanir.
Um tú hevur eina mynd av, hvar tú sá rottuna, er hetta stór hjálp, fyri at vita, hvar fellan skal setast.
Fyri at seta rottufelluna upp á røttum stað, er neyðugt at hava sera neyvar upplýsingar um hvar rottan er sædd.
Tað sum tú sjálv/ur kann gera fyri at minka um rottuvanda, er at:
- Ansa eftir at eingin matur er tøkur, har sum hønur, gæs ella seyður verður fóðrað
- tryggja at rottur ikki sleppa til skrellispannina
- ikki blakað mat út til likkur e.l.
- tetta steinseting í kjallara
- kannað, at tað ikki eru opnar rennur frá kjallara


text:
Danjal av Rana 15.05.2018 (09:16)
Fáir glottar at hóma við veðrinum
Lýggj og slavin luft streymar inn yvir Føoyar av suðri. Í dag fer ein kuldabrúgv framvið av vestri og síðani ein kuldabrúgv við ælaveðri. Hósdagin fer ein hátrýstsryggur framvið sunnan fyri Føroyar og ger veðrið støðugari, áðrenn nýggj brúgvaløg nærkast frá vestri seinni í vikuni.
Í dag
Gul til stívt andøvsgul av suðri og útsynningi, 5 til 10 m/s, skýggjað og regn. Seinnapartin snarar hann í ein vestan og øtlar í andøvsgul upp í ein strúk í vindi, 8 til 13 m/s. Sum frá líður klárar í, tó okkurt æl. Hitin millum 7 og 11 stig. Í kvøld og í nátt gul til stívt andøvsgul av vestri, 5 til 10 m/s. Samdrigið, men sum frá líður okkurt æl og hitin millum 3 og 7 stig.
Í morgin
Andøvsgul upp í ein strúk í vindi av vestri og útsynningi, 8 til 13 m/s, um náttina makar hann vindin í lot til andøvsgul av vestri og útnyrðingi, 2 til 7 m/s. Sólglottar og okkurt æl. Hitin millum 6 og 9 stig.
Hósdagin
Lot til andøvsgul av vestri, 2 til 7 m/s, sum spakuliga lækkar í ein sunnan. Turt og sólglottar og hitin um 10 stig. Um náttina lot til andøvsgul av suðri, 2 til 7 m/s. Turt, men yvirhøvur skýggjað og hitin millum 6 og 9 stig.
Fríggjadagin
Gul til stívt andøvsgul av suðri, 5 til 10 m/s, stundum upp í strúk í vindi, 13 m/s. Fyri tað mesta skýggjað og sum frá líður regn. Um kvøldið snarar hann í ein vestan og útsynning og makar í lot til andøvsgul, 3 til 8 m/s. Tað klárar í og slítur í, tó framvegis samdrigið. Hitin millum 7 og 10 stig.
Leygardagin
Fleyr til gul av suðri, undir 5 m/s, sum øtlar í andøvsgul upp í ein strúk í vindi, 8 til 13 m/s, um náttina upp í hvassan vind, 15 m/s. Fyrst sólglottar, men sum frá líður skýggjað og yvirhøvur turt. Hitin millum 7 og 10 stig.
Sunnudagin
Gul til stívt andøvsgul av suðri, 10 til 15 m/s, sum snarar í ein útsynning og makar í gul til stívt andøvsgul, 5 til 10 m/s. Fyrst skýggjað og regn, men sum frá líður klárar í. Hitin um 10 stig.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Sovjetsamveldið
Sovjetsamveldið var størsta ríki í heiminum. Sovjetsamveldið varð stovnað í 1922. Sovjet merkir ráð. Hetta hugtak kom fram í russisku kollveltingi í 1905, sum zarurin bardi niður. Men hóast hetta hevði henda kollvelting við sær ávísar demokratiskar ábøtur. Í februar 1917 var tað aftur kollvelting og zarurin bleiv koyrdur frá og Kerenski kom til. Í oktober 1917 var aftur kollvelting, sum bolsjvikkaflokkurin stóð á odda fyri og her kemur hugtaki um sovjettir aftur fram. Eitt av slagorðunum hjá Vladimir Lenin og bolsjevikkinum upp til kollveltingina var "Alt vald til sovjettirnar", sum vóru upprættaðar nakað áðrenn kollveltingina. Kereniski blev settur frá og Lenin bleiv leiðari.
Í 1918 blívur Russland álopi av herðum uttanífrá, sum stuðla teimum "hvítu" og eitt blóðugt borgarakríggj brýtur út. Tað eydnast teimum "reyðu"(bolsevikkinum) at vinna borgarakríggji.Lenin doyr í 1924 og eftir maktkamp millum serliga Trotskij og Josef Stalin, vinnur Stalin maktkampin og setur í 1928 tann fyrsta fimmársplanin í verk, sum millum annað hevur eina blóðuga tvingisilskollektivisering av landbúnaðinum við sær.[tørvar keldu] Russland var eitt tilaftursútsilgt land hvat ídnaði viðvíkti og tað eydnaðist Josef Stalin á harðligan hátt at seta ferð á útviklingin av ídnaðinum í Sovjettsamveldinum.
Í tíðarskeiðnum við Stalin á odda vóru eisni tær kendu moskvaprosessirnar settar í verk, har fólk blivu ákærd og deyðadømd fyri gerðir sum tey øllum at døma ikki høvdu framt.[tørvar keldu] Amerikanski heimspekingurin John Dewey stóð á odda fyri eini kommisión sum kannaði ákærirnar móti Trotskij og kom til ta niðurstøðu at Trotskij ikki var sekur. Moskvaprossirnar eru viðgjørdar í teimum føgru bókmentinum m.a. við skaldsøguni hjá Arthur Koestler "Darkness at noon" (á donskum útgivin undir heitnum "Mørke midt på dagen")
Undir Kalda Krígnum (1945 – 1991) kappaðust risaveldini Sambandsríki Amerika og Sovjettsamveldið um, hvørt var ført fyri at senda fyrsta menniskjað á mánan. Rúmdarkappingin byrjaði, tá Kennedy (29. mai 1917 – 22. november 1963) forseti segði, at áðrenn 1970 skuldi USA hava eitt fólk á mánanum. Øll vita, hvør vann ta kappingina, men fá eru tey, sum vita, at tað eydnaðist russum at senda tveir smáar robottar til mánan, sum kundu stýrast frá jørðini. Og ikki fyrrenn í 1986 frætti heimurin annars um hetta bragdið, tí tá varð ein nýggjari robottur sendur inn í kjarnorkuverkið í Tjernobyl at rudda.
Í 1991 fór Sovjettsamveldið sundur í 15 sjálvstøðug lýðveldi, hvørt við sínari stjórn. Sjey av hesum lýðveldum eru í Evropa, hini átta í Ásia. Nú lýðveldini ikki longur eru partur í einum ovurstórum, miðstýrdum búskapi, mega tey laga seg til viðurskifti og treytir á heimsmarknaðinum, og tað hevur ikki verið so lætt. Fall Sovjetsamveldisins hevði eisini við sær, at londini
í Eysturevropa sluppu undan sovjetskum eftirliti.
Kekenia[rætta | rætta wikitekst]
Mangastaðni í gamla Sovjetsamveldinum stríðast fólkasløg hvørt ímóti øðrum. Í summum londum í russiska samveldinum eru mangir russar, onkustaðni eru teir um 40 % av fólkinum. Annað dømi er Kekenia, har triðja hvørt fólk er russi. Síðan Sovjetsamveldið fall, hava kekenar stríðst fyri tjóðskaparligum frælsi, men Russland, ið er samveldisríki, er hart ímóti hesum. Teir kvíða fyri, at fer ein landspartur burturúr, verður alt tað russiska samveldið syndrað.
Gamla Sovjetsamveldið[rætta | rætta wikitekst]
- Ásia
- 1. Armenia
- 2. Aserbadjan
- 5. Georgia
- 6. Kasakstan
- 7. Kirgisia
- 11. Russland
- 12. Tadsjikistan
- 13. Turkmenistan
- 15. Usbekistan
- Evropa


text:
Link til turneringsplanen med resultater er her
Badmintonsambandið: So varð síðsti dystur spældur og síðstu heiðursmerkini deild út í Reykjavík.
Av teimum 31 hálvfinalunum, sum føroyingar høvdu luttøku í, komu tey í 19 finalur.
Hetta hevur verið eitt strævið, men gevandi vikuskiftið fyri føroysku leikararnar, sum hava fingið sera nógv burturúr og hava ment seg fyri hvønn spældan dyst.
Í fleiri av finalunum vóru tað føroyskir leikarir báðumegin netið.
"Tað, at feløgini luttaka í Reykjavik International Games (RIG), er av sera stórum týdningi fyri menningina av badminton og sera gott fyri samstarvið millum feløgini. Hetta ger, at fleiri leikarir fáa møguleikan at koma út at spæla í móti øðrum leikarum, sum tey ikki spæla í móti heima. Og á hendan hátt mennast tey sum badmintonleikarar. Eisini er tað sera hugaligt at síggja, at allir leikarir heilt frá U11 og upp til U19 geva seg fult út á vøllinum", sigur formaðurin í Badmintonsambandi Føroya, Erik Engelbrecht Thomsen.
Bartal Poulsen bleiv, aftur í ár, útnevndur til besta leikara í kappingini.
Sí myndir
Heiðursmerkini blivu deild soleiðis:
U13
Einmansleikur - dreingir
Silvur - Bjarti Samson Vang, HBF
Einmansleikur - dreingir B-bólkur
Gull - Lucas Gardar, MBF
Silvur - Dávid F. Berg, HBF
Einmansleikur - gentur
Silvur - Oddbjørg í Buð Justinussen, KBF
Einmansleikur - gentur B-bólkur
Gull - Birita Weihe Thomassen, HBF
Tvímansleikur - gentur
Gull - Oddbjørg í Buð Justinussen, KBF og Rakul Sørensen, ÍF
Blandaður tvímansleikur
Silvur - Oddbjørg í Buð Justinussen, KBF og Bjarti Samson Vang, HBF
U15
Einmansleikur - gentur
Gull - Bjarnhild í Buð Justinussen, KBF
Tvímansleikur - dreingir
Gull - Tórur Paulason, HBF og Steintór Emil Svavarsson
Tvímansleikur - gentur
Gull - Adhya Nandi og Miriam í Grótinum, HBF
Blandaður Tvímansleikur
Silvur - Bjarnhild í Buð Justinussen, KBF og Tórur Paulason, HBF
U17
Einmansleikur - dreingir
Gull - Jónas Djurhuus, HBF
Silvur - Árant á Mýrini, MBF
Einmansleikur - gentur
Gull - Sissal Thomsen, HBF
Tvímansleikur - dreingir
Gull - Rasmus Berg Petersen og Hákun Thorkildshøj Sigvardsen, HBF
Silvur - Hjalmar Gregersen og Regin Gleðisheygg, ÍF
Blandaður tvímansleikur
Gull - Sissal Thomsen og Jónas Djurhuus, HBF
U19
Einmansleikur - dreingir
Gull - Bartal Poulsen, Viby J
Einmansleikur - gentur
Silvur - Gunnva Jacobsen, HBF
Tvímansleikur - dreingir
Gull - Bartal Poulsen, Viby J og Elís Tór Dansson
Tvímansleikur - gentur
Gull - Sissal Thomsen og Gunnva Jacobsen, HBF
Blandaður tvímansleikur


text:
Hetta dámar mær at lesa ...
Jóhanna Súnadóttir Pedersen
Aldur: 12 ár
Býr: Hoyvík
Skúli: Frískúlin í Havn
Ítriv: Frælsur ítróttur, kór og gittar
Yndislitir: Reytt, gult og ljósablátt
Yndisfilmur: Bruce Almighty
Yndisísur: Sjokuláta ella vanilju
Kelidýr: Eina kettu, sum eitur Flekka
Yndibókaslag: Spenningsbøkur, syrgiligar bøkur og bøkur um kærleika
Hvørja bók lesur tú beint nú?
– Eg eri júst liðug við Alex Dogboy.
Hvat slag av bókum lesur tú mest?
– Míni yndis bókasløg, spenningur, kærleiki og syrgiligt.
Hvussu ofta lesur tú?
– Nakrar ferðir um vikuna. Eg havi ikki nakað fast stað, har eg lesi. Eg lesi nógvstaðni í kamarinum, í køkinum, í skúlanum ...
Eigur tú nógvar bøkur?
– Ja, eg eigi nokkso nógvar bøkur. Og so læni eg eisini bøkur úr skúlanum.
Hvat gert tú við tínar bøkur, sum tú hevur lisið?
– Onkrar gevi eg viðari, og onkrar goymi eg.
Hvat fert tú at lesa í summar?
– Kanska ’Skýming’.
Bókaprei frá Jóhannu
• Drápsmansapan
• Alex Dogboy
• At liva í allar ævir
• Brúgvin
• Isabel – gøtubarn í Rio


text:
Jógvan Hugo Gardar
07.10.2013 - 12:25
Tíðindi > Uttanlands > Politikkur
FISKIVINNA: Norska nótavinnan ætlar sær ikki at bakka, og krevur at tann nýggja myrkabláa norska stjórnin heldur somu kós sum tey reyðgrønu hildu. Audun Maråk, stjóri í norska reiðarafelagnum fyri fiskivinnuna, Fiskebåt, krevur at Noreg og ES frmhaldandi skulu hava 90 prosent av makrelkvotuni, meðan restin kann býtast um 10 prosent.
- Meðan vit bíða eftir eini nýggjari avtalu við einum øðrum býtislykli, so skal samlaða kvotan skiftast sambært søguligum fiskiskapi og sambært seinast galdandi strandalandaavtalu, sigur Audun Maråk í samrøðu við FiskeribladetFiskaren.ICES-ráðini er at makrelkvotan gerst umleið 900.000 tons. Sambært hugsanini hjá Maråk vil Føroyar fáa millum 40.000 og 50.000 tons í sín part, og ikki góð 150.000 sum føroyingar fara at krevja.Í hesum umfarinum nevnir Maråk ikki Føroyar við einum orði, men velur heldur at skjóta eftir Grønlandi og íslandi, og sigur at teirra krøv eru tey sum truplast verður at góðtaka, tí broytingar í sjóhitanum er tann sum skjótast rakar makrelstovnin í grønlendskum og íslendskum sjógvi.Grønland setti sær í ár eina makrelkvotu sum var 40.000 tons.


text:
Gandafloytan eftir Mozart í Skála skúla 10.januar
Tann 10.januar verður ein spennandi dagur hjá okkum. Listaleypurin vitjar skúlan við Gandafloytuni eftir Mozart.
GANDAFLOYTAN eftir Mozart er ein heimskendur klassikari innan operu við stórfingnum tónleiki og hugkveikjandi søgu um kærleika og moral við nógvum fløkjum um tað góða og tað ónda, eyðnu og óeyðnu.
Søgan er ævintýrlig og skemtilig og rúmar eisini stórar spurningar so sum kærleika, foreldur-barn ósemju, gand, lygnir, moral og skilnaða.
Við einum frásøgufólki leiða vit børnini ígjøgnum alla søguna og vit framføra tey bestu tónleikabrotini frá operuni við tveimum ordiligum operasangarum frá Kongaliga Leikhúsinum í Keypmannahavn. Har verða tískil bæði ariur (eitt nú tann sera kenda arian Náttarinnar Drotning) og eisini duettir við sangarunum.
Tónleikarnir eru eisini við á palli, umframt pallur og búnar. Næmingar og lærarar fáa eina kenslu av, at uppliva eina ordiliga operu.


text:
"Táið HARRIN læt fangar Zions sleppa heimaftur, vóru vit sum tey, ið droyma." Sálm. 126,1 - Avraham Duvdevani, formaður í World Zionist Organization (Heims Zionistafelagsskapurin): Zionism… Les meira »
Aftur í ár hevur Vinafelagið Føroyar-Ísrael opið hús í Sloans húsum á Ólavsøku. Báðar dagarnar verður opið millum kl. 15.00 - 20.00. Vit gleða okkum at taka ímóti gestum, ungum sum eldri, sum støk… Les meira »
Soljóðandi "tíðindi" vórðu lisin fyri føroya fólki sunnumorgunin 15. juli 2018 - og kunnu eisini lesast á heimasíðu Kringvarpsins, kvf.fo: "Ísrael framt harðligt álop í Gazageiranum" "Ísraelsk flogf… Les meira »
Norðlýsið, John William Joensen skrivar 15.05.2018: "Vildu ikki taka í hondina á Ísraelsvini". Í sambandi við, at felagið vinir ,,Vinir Ísraels" skipaði fyri hátíðarhaldi í høvuðstaðnum á 70-ára degn… Les meira »
Frælsisdag Ísraels, 14. mai varð skipað fyri fundi á Vaglinum í Havn. Upp ímóti 500 fólk møttu upp við Býráðshúsini í Gamla kommunuskúlagarði henda serliga dag Ísrael. Bjørgfinnur Heinesen, sum skipa… Les meira »
Røða, sum Svenning av Lofti helt á Vaglinum í Havn mánadagin 14. mai á sjeyti ára hátíðarhaldinum fyri stovnanini av Ísraelska státinum: Tá ið eg var 8 ára gamal smádrongur, meðan eg gekk í tú… Les meira »


text:
Orð: Christian Matras
Lag: Hans Jacob Højgaard
1. Einki er sum summarkvøld við strendur.
Hvítar lýsa gjar- og flidnarendur.
Standa menn á nesjum og á tongum.
Bátur rør við áratøkum longum.
2. Veksur flóð og neyvan tú tað grunar.
Eiðasørt á nøkrum flúri runar.
Syftast fagrir fiskar fram við strendur,
meðan dagur leggur saman hendur.
3. Hýkur dimmið mjúkt um hellulandið.
Kámast agnið, her eg sjálvur standi.
Áraknarr og syftan millum flesja.
Hómast valla land ímillum nesja.
4. Fram við landi eftir taragrunni
hava blankar beitur støðugt runnið.
Sleiskast alt hjá monnunum á tanga.
Ein og ein teir heim til húsa ganga.


text:
Kvøldseta í Dali 20. juli 2018
Í Dali skipar bygdafólkið fyri kvøldsetu í bygdahúsinum Eiriksgarði. Har savnast børn, ung, tilkomin og gomul at spinna, karða, nappa ull, binda bul og mangt annað. Víst verður eisini á gomul føroysk barnaspøl.
Meðan arbeitt verður, verður sagt frá søgu, sagni ella ævintýri og sungin verður onkur miðaldarvísa ella skjaldur. Farið verður upp á gólv við góðum kvøðarum úr Dali.
Eisini verður boðið breyð við góðum føroyskum viðskera.
Samanumtikið eitt ógloymandi kvøld!
Møguleiki er at samantvinna kvøldsetu við gongutúri millum Skarvanes og Dal, við ferðaleiðara. Gongurtúrurin byrjar kl. 14.30.
Hent at vita
Meira fæst at vita við at venda sær til Sandoyar Kunningarstovu, tlf. 222 078 og teldupost info@visitsandoy.fo
Vinarliga sig okkum frá, um tú ynskir at sleppa við bussi úr Skopun til Skarvanesar, ella frá Dali til Skopunar.
Um tú vilt aftur og framm sama dag, ber til at fara við Teistanum kl. 13.15 av Gomlurætt, og kl. 20.40 úr Skopun.
Vit skipa fyri kvøldsetu 20. juli 2018**
Melda teg til her: https://visitsandoy.nemtilmeld.dk/1/
**treytað av, at í minsta lagi 10 fólk melda seg til.


text:
Jólaborðhald verður í bygdahúsinum á Strondum leygarkvøldið 1. desember kl. 19.00.
Atgongumerki fáast við at senda teldupost til Denne e-mail adresse bliver beskyttet mod spambots. Du skal have JavaScript aktiveret for at vise den., ella við at ringja á tel. 216500. Seinasta freist at tekna seg er 27. november.
Á skránni:
Bill Justinussen undirheldur
Sunrise spælir til dans.
Um náttina bjóða vit feska bollasuppu, kaffi, køkur og karamellur.
Kostnaður tilsamans: 500 kr.
Dansurin er eisini almennur - kostnaður einans fyri dansin: 150 kr.
Strálan


text:
Sambandsflokkurin - Stórt tal av valevnum í Suðurstreymi
12. august 2015
Sambandsflokkurin hevur í kvøld, 12. august 2015, havt uppstillingarfund í Føroya Væl, sum er veljarafelagið í Suðurstreymi.
Tað eru hesaferð 12 valevni, sum bjóða seg fram at stilla upp, 8 menn og 4 kvinnur.
Talan er um ein góða blanding av valevnum við drúgvum politiskum royndum, ungum fólki og kvinnum og monnum. Sambandsflokkurin fegnast um, at øll hesi stilla upp til løgtingsvalið og heldur, at talan er um eitt sterkt lið frá Suðurstreymi:
1. Kaj Leo Holm Johannesen, Tórshavn
2. Jóna M. Mortensen, Tórshavn
3. Annfinn Brekkstein, Velbastaður
4. Gitte Klein, Tórshavn
5. Anna Falkenberg, Hoyvík
6. Árni Guldborg Nielsen, Tórshavn
7. Eyðbjartur Sólheyg Skaalum, Tórshavn
8. Heini Fosaa, Tórshavn
9. Ingi Mittún, Tórshavn
10. Mai Laksáfoss Simonsen, Argir
11. Martin Pauli Jacobsen, Tórshavn
12. Bernhard Højgaard Petersen, Tórshavn
Martin Pauli Jacobsen og Mai Laksáfoss Simonsen eru ikki við á myndini.
Sambandsflokkurin
RN
Aftur


text:
Leygardagin 20. januar verður stovnandi aðalfundur hjá SU Suður. Fundurin verður í Fylking á Tvøroyri, og byrjar klokkan 16.
Fundurin byrjar við at Helgi Eidesgaard, søgufrøðingur og rithøvundur, fer at greiða frá um arbeiðararørsluna í Suðuroynni, og um upprunan hjá Javnaðarflokkinum.
SU Suður verður nýggja økisfelagið hjá Sosialistiskum Ungum. Økisfelagið fevnir um Sandoynna, Lítla Dímun, Stóra Dímun og Suðuroynna.
SU Suður verður triðja økisfelagið hjá SU í landinum.
Um tú veitst okkurt, sum VP ikki veit - skriva so til vp@vp.fo


text:
Rani Klein Olsen 16.04.2018 (11:38)
Hesir eru í uppskoti sum ársins spælari í Premier League
Mohamed Salah, Liverpool
Aldur: 25
Land: Egyptaland
Pláss: Høgri vongur
Dystir: 32
Mál: 30
David Silva, Manchester City
Aldur: 32
Land: Spania
Pláss: Miðvallari
Dystir: 27
Mál: 8
Kevin de Bruyne, Manchester City
Aldur: 26
Land: Belgia
Pláss: Miðvallari
Dystir 33
Mál: 7
Leroy Sane, Manchester City
Aldur: 22
Land: Týskland
Pláss: Vinstri vongur
Dystir: 28
Mál: 9
David de Gea, Manchester United
Aldur: 27
Land: Spania
Pláss: Málverji
Dystir: 33
Harry Kane, Tottenham Hotspur
Aldur: 24
Land: Ongland
Pláss: Áleypari
Dystir: 32
Mál: 25
Hóast hann verður 25 ár í summar, er Harry Kane eisini í uppskoti sum ársins ungi spælari. Reglurnar siga, at fyri at kunna vera í uppskoti sum ársins unga spælari, skal man vera 23 ár ella yngri, tá kappingarárið fer í gongd. Harry Kane var 24 ár tá. Men enska fótbóltssambandið, FA, hevur gjørt av, at Kane sleppur at vera við av tí at hann var 23 ár, tá farna kappingarár endaði. Eisini Leroy Sane er í uppskoti til báðar prísirnar. Hetta er tó minni løgið, av tí at hann bert er 22 ár.
Hinir spælararnir ið eru í uppskoti, eru Ederson, Raheem Sterling, Marcus Rashford og Ryan Sessegnon.
Eisini her hevur City tríggjar leikarar í uppskoti, United ein og Tottenham ein. Tó hevur Liverpool ongan.
Merkisvert er, at Ryan Sessegnon er í uppskoti, hóast hann bert er 17 ára gamal, og spælir við Fulham í Championship, ið er næstbesta deildin í Onglandi.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Kunningarfundur fyri fólk í ferðavinnu
Hósdagin 31. mai kl.16.00 verður kunnandi fundur á kommunuskrivstovuni fyri fólk sum eru virkin í ferðavinnu.
Í sambandi við nýggja ferðavinnupolitikkin hjá kommununi hevur kommunan tikið stig til ein savnandi fund har endamálið er at øll ferðavinnuáhugað fáa høvið at umrøða ferðavinnu og møguleikar í hesum sambandi. Hetta er fyrsti fundur av sínum slag. Endamálið við fundinum er at samansjóða tey, sum eru virkin í ferðavinnu á ein ella annan hátt í kommununi.
Á skránni verður kunning og starvsfólk frá Menningardeildini hjá Visit Faroe Islands koma eisini a gátt.
Øll eru hjartaliga vælkomin.


text:
Verið skjót og teknið tykkum til skeið í Kvívíkar kvøldskúla innan 19. oktobur 2018
1. Møblapolstring
Undirvísari: Jóhannes Bláfoss
Tíð: leygardag kl. 9.30-16.30
Í 2018 í viku 43, 45, 47 og 49
Í 2019 í viku 3, 5, 7, 9, 11 og 13
Tilmelding hjá Jóhannes, tlf: 213710
2. Hornaslíping
Undirvísari: Rasmus Nygaard
Tíð: friggjakvøld 18:00-21:30
og leygardag kl. 10:00-13:30
Í 2018 í viku 44, 46, 48 og 50
Í 2019 í viku 2, 4, 6, 8, 10 og 12
Tilmelding hjá Rasmus, tlf: 270370
3. Tekna grundmynstur og seyma upp
Undirvísari: Ann D. Árnastein
Tíð: Mikukvøld kl. 17:30-21:00
Í viku 43, 44, 45, 46 og 47
Tilmelding hjá Ann, tlf: 587666
4. Fotograferig og myndaviðgerð á teldu
Undirvísari: Olav Schneider
Tíð: týskvøld kl. 19:00-21:30
Í viku 43-50 og í viku 2-13
Havið egna teldu og myndatól við
Tilmelding hjá Olavi, tlf: 261184
5. Maskinbinding
Tilmelding hjá undirvísara Áslaug tlf: 281310.
Tíð: mánakvøld kl. 17-22:30 í viku 43-50 og 2-13
Verið skjót og teknið tykkum til skeið í Kvívíkar kvøldskúla innan 19. oktobur 2018
6. Pilates
Tilmelding hjá undirvísara Annika Rajani, tlf: 268270
Tíð: týskvøld: 18:00-19:30. Í viku 43-50 og í viku 2-14
7. Seyming til nýbyrjarar
Tilmelding hjá undirvísara Ann D. Árnastein, tlf: 587666
Tið: Leygardagarnir 10., 17. og 24. november kl. 10-17
8. Handarbeiði, Brodering m.a. til føroyska búnan
Tilmelding hjá undirvísara Saritu Funn, tlf: 256499
Tíð: mikukvøld kl. 19:00-21:30 í viku 43-50 og 2-13
9. Føroyskt fyri nýmælt (føroyskt sum fremmandamál)
Tilmelding hjá undirvísara Olav Schneider, tlf: 261184
Tíð: hóskvøld kl. 19:00 – 20:30 Í viku 43-50 og í viku 2-13
10. Lær at brúka teldu og tøkni fyri NÝBYRJARAR
Undirvísari Hendrik Jacobsen, tlf: 289325
Tíð: Mikukvøld kl. 19:30-21 í viku 43-50 og 2-13
Nærri kunning og tilmelding hjá Høgna á tlf: 292422
11. Koyrikort til skutara/prutl. Ástøði og koyring
Undirvísari: Jens Pauli Rein, tlf: 218833
Tíð: Í viku 6-10. Tilmelding hjá Høgna: tlf: 292422
12: Føroyskt Teknmál
Undirvísari Meifríð Weihe. Tilmelding hjá Torkil Hansen
á tlf: 282839, Tíð: Eftir nærri avtalu, tils 40 tímar á 45 min
13. Silvursmíð
Tilmelding hjá undirvísara Sjúrða Hansen, tlf: 292401
Tíð: mikukvøld kl. 19-22 í viku 44-50 og 2-14
Undirvísingin er treytað av nóg stórari luttøku. Til øll skeiðini er luttakaratalið avmarkað. Luttøkugjaldið fyri hvørja lærugrein skal gjaldast á konto í EIK: 9181 – 1223587, viðmerk navn og skeið. Kvittan fyri gjald skal avleverast til fyrsta undirvísingartíman. Allar undirvísingartíðirnar eru vegleiðandi og kunnu tillagast í samráð við undirvísaran.
Luttøkugjald: skeið 1, 2, og 5: 500 kr. Skeið 4, 8 og 13: 400 kr. Skeið 3, 6, 7, 9, 10, 11 og 12: 300 kr.
Norðstreymoyar Dansifelag byrjar dansiveturin aftur
Fyrsta dansikvøld hjá okkum verður sum vanligt seinasta vikuskifti í september, í ár leygarkvøldið 29. september. Farið verður upp á gólv kl. 21.30. Kaffi, te, og øl fæst til keyps. Seinni um kvøldið verður ein biti til matna. Kostnaður er 100 kr. Tiltakið er alment.
Norðstreymoyar Dansifelag
Venjingarnar á Grønanesi byrja aftur
Venjingarnar byrja fríggjadagin 5. oktobur 2018 og verða týsdag og fríggjadag frá kl. 14:30 til 15:30.
Almenna svimjingin í Kvívík
Ætlanin var at almenna svimjingin í Kvívík skuldi byrja í endanum av august. Tó byrjar almenna svimjingin neyvan aftur fyri heystfrítíðina. Orsøkin til seinkanina er, at í sambandi við umvæling av skiftirúminum hjá kvinnunum, hava vit rent okkum í størri trupulleikar enn væntað. Tískil tekur arbeiðið drúgvari tíð enn ætlað.
Reingerðarfólk til kommunuskrivstovuna og almenna WC í Kvívík
Kvívíkar kommuna søkir eftir fólki at gera reint 3 ferðir um vikuna á 3 tímar.
Starvið er tímalønt og verður sett skjótast gjørligt.
Setanarviðurskifti
Starvið verður sett sambært sáttmála millum avvarðandi yrkisfelag og Kommunala Arbeiðsgevarafelag Føroya.
Broyting/dagføring av almennu byggisamtyktini
Sambært løgtingslóg nr. 13 frá 21. mai 1954 um byggisamtykt og bygdaplan hevur bygdaráðið í Kvívíkar kommunu á fundi 16.04.2018 samtykt at broyta/dagføra almennu byggisamtyktina.
Galdandi kortskjøl verða ikki broytt í mun til tillagingarnar, ið verða gjørdar og eru tískil framvegis galdandi.
Bygdalega í leguhúsinum í Nesvík 21. – 23. septembur
Tilmelding til leguna hjá:
Mariu Jørðdal Niclasen, tlf 237349 frá týsdegnum 21. august, 2018 til týsdagin 28. august, 2018 hvønn yrkadag kl. 13:00 – 15:00.
Tit eru vælkomin at geva okkum eitt preið
Kommunnan arbeiðir støðugt við at menna heimasíðuni, so tað skal verða lættari hjá borgarunum at finna upplýsingar. Um tað er eitthvørt, ið væntar á heimasíðuni ella annað, ið kann verða við til at betra um heimasíðuna, eru tit altíð vælkomin at geva okkum eitt preið um hetta á This email address is being protected from spambots. You need JavaScript enabled to view it.


text:
Vetrar-OL 2014
Olympisku vetrarleikirnir 2014 (Vetrar-OL 2014), teir 22. (XXII) olympisku vetrarleikirnir, vórðu leiktir í døgunum 7. – 23. februar 2014 í Sotsji í Russlandi. (Nakrar kappingar byrjaðu tó longu 6. februar.) Hetta var fyrstu ferð, at Russland var vertur fyri olympisku vetrarleikunum. Klokkan 16 hih 7. februar vórðu Olympisku vetrarleikirnir 2014 settir á Fisht leikvøllinum í Sotij. Tað tók eini 10 ár at fyrireika vetrar-OL 2014 og Olympisku leikirnir Sotji vóru teir dýrastu nakrantíð. Kostnaðurin fyri leikirnar liggur um 280 milliardir krónur. Pengarnir vórðu millum annað brúktir til at gera nýggjar leikvallir og skíøki. Eitt annað, sum merkti leikirnar var, at Russlandi stóð fyri skotum á nógvum økjum fram undir OL. Alheims samfelagið legði ábreiðslu á landið, tí at Russland ikki viðurkenti altjóða mannarættindi. OL verður vanliga sett í samband við kynsligt -, trúðar-, nationalt- og etniskt frælsi, men russiskar lógir vóru beinleiðis í stríð við bæði altjóða menniskjarættindi og virði OL.
Innihaldsyvirlit
Leikirnir[rætta | rætta wikitekst]
Ítróttargreinar[rætta | rætta wikitekst]
12 nýggjar kappingar eru góðkendar av IOK og harvið verður tað kappast í 98 heiðursmerkjakappingum innan 15 ítróttargreinar í Sotsji.
Tølini í klombrum vísa talið av heiðursmerkjakappingum innanfyri hvørja grein


text:
Tá Røddin bað meg skriva um lívið hjá svensku Kim Wall, setti eg meg at hyggja at heimasíðuni, familja og vinir høvdu gjørt til minnis um hana, greinum, fólk høvdu skrivað um hana, hennara Instagram vanga og Facebook vanga. Eg fann rættiliga nógv í okkara lívum, sum vóru lík. Greinin varð upprunaliga løgd út her 2. septembur 2017.
–
Hon var 5 ár eldri enn eg og fylti 30 í vár. Hevði alt verið, sum tað átti, so var hon blivin 31 tíðliga næsta vár, og eg 26 seinni sama vár.
Hon hevði tikið bachelor í altjóða viðurskiftum á London School of Economics and Political Science í London og var í tí sambandi eisini nakrar mánaðir í Kina og las. Seinni tók hon master í journalismu og altjóða viðurskiftum á Columbia University í New York. Sjálv havi eg lisið sama fak sum bachelor í Kina, men havi ikki tikið master enn, hóast eg onkuntíð eisini havi hugsað um journalismu.
Á hennara facebook profili stendur “búði” í Beijing, meðan tað á mínum stendur “býr” í Beijing. Tó siga fólk, ið kendu hana, at hon var ímillum New York og Beijing, men at hon ferðaist nógv. Hon ætlaði sær eisini í næstum at flyta inn saman við sjeikinum í Beijing, meðan eg og sjeikurin longu búgva saman í kinesiska høvuðsstaðnum.
Á hennara lívsrensli standa millum annað kendir og viðurkendir miðlar sum Harpers, The Guardian, New York Times, Foreign Policy, Vice Magazine, Slate, South China Morning Post, The Atlantic, Roads & Kingdoms og TIME. Á mínum standa Norðlýsið, Dimmalætting, Røddin, Kvinna, Kringvarp Føroya, Ningbo Focus og Red Star.
Vit kendust ikki, men høvdu verið á nógvum av somu støðunum. Refshaleøen, Dongzhimen, Sanlitun, Himmalska friðartorgið, Nørrebro, Listaøkið 798, Andingmen, Bangkok, Kowloon, Hong Kong, Gyantse, Lhasa, Tibet, Potala Palace. Eg kendi nógv av støðunum, hon hevði á sínum instagram vanga. Um hennara lív ikki varð tikið í ótíð, so høvdu vit kanska møtst í Beijing ella Keypmannahavn ella kanska Skåne í Svøríki, har hon vaks upp. Men so verður ikki.
Kettuvideo og ljósareyð hjørtu
Øll, sum kendu svenska journalistin nevna, at hon var so stuttlig og sjarmerandi. Vinkona hennara og journalisturin Annie Zak fortelur, at tær báðar plagdu at arbeiða við greinum til seint á kvøldi, men at tær eisini altíð mintust til at taka sær steðgir og hyggja at kettuvideoum, og at Kim altíð visti um onkur góð at vísa sær.
Vinkonan Coleen Jose skrivar í minningarorðum á CNN, at hon fer at sakna Kim og emojiini, hon plagdi at senda á WhatsApp. Hon nevnir her ‘peace’teknið, pálmatræ og tvey ljósareyð hjørtu. Eisini sigur hon við Politikken, at um hon skuldi valt ein persón at ferðast um Stillahavið í lítlum seglbáti í illveðri, so hevði tað verið Kim. “Hon var ein av djarvastu og skilabestu journalistunum og menniskjunum, eg havi vitað um”.
Vinurin og journalisturin Christopher Harres sigur, at hon var elskað á øllum støðum, hon var, og at hon við smílinum og sjarmuni slapp inn allastaðni og enntá framvið, har politiið hevði avbyrgt. Hann legði eisini afturat, at hennara humor og stuttligu eygleiðingar fingu teg at detta um í látri. Stuttligu eygleiðingarnar síggjast eisini aftur á instagram vanganum hjá Kim, @kimw4ll.
Journalisturin Kim Wall
Kim Wall, sum fyrr í hesum mánaðinum fór umborð á heimagjørda kavbátin hjá danska uppfinnaranum, Peter Madsen, at gera samrøðu við hann, var freelance journalistur. Hon varð saknað í nakrar dagar, men fyri góðari viku síðani varð yvirkroppurin á henni funnin uttan fyri Amager. Enn hevur einki verið at frætt um restina av kroppinum.
Kim livdi eitt freelance journalist lív, sum tey flestu bara tora at droyma um. Hon ferðaðist kring allan knøttin og skrivaði greinar úr Uganda, Cuba, Haiti, Sri Lanka, Norður Korea, Kina, USA o.s.fr. Sambært Coleen Jose ferðaðist hon nógv til nøkur av mest avbjóðandi støðunum í heiminum og prátaði við fólk, aðrir journalistar høvdu ivaist í at nærkast. Vinkonan Malin Franzén leggur aftrat, at hon var so skilagóð – bæði akademiskt klók og sokallað ‘street-smart’.
Greinarnar hjá Kim vóru bæði persónssøgur, men vístu ofta eisini á ein størri trupulleika ella fyribrigdi. Hon skrivaði ofta um samleika, kyn, popp-mentan, sosialt rættvísi og uttanríkis politikk. Millum annað er hon kend fyri saman við øðrum at hava verið fyrsti journalistur at vísa á trupulleikan á Marshall oyggjunum, har geislavirkið burturkast nú lekur hagani USA fyribils burturbeindi tað eftir í 12 ár at hava brúkt oyggjarnar sum royndarstøð fyri kjarnorkuvápn undir øðrum heimsbardaga.
Minnir
Enn er ikki greitt, hvussu seinastu tímarnir hjá Kim Wall fóru fram, men hon hevur lagt nógv eftir seg í sínum stutta lívi, bæði persónliga og professionelt. Tað eru nógv, ið kendu hana, ið tykjast verða blivin ríkari av minnunum saman við henni, hóast eg tíverri ongantíð fái møguleika at hitta hana til norðurlendsk kvøld í Beijing. Friður verið við minninum um svensku Kim Wall.


text:
Ynskir tú at gera mun hjá børnum og ungum?
So er tað kanska tær vit leita eftir! Nú er eitt starv sum sálarfrøðingur leyst at søkja hjá Suðuroyar Barnaverndartænastu. Starvið er normerað til 30 tímar um vikuna.
Arbeiðsøki
Suðuroyar barnaverndartænasta er staðsett á Tvøroyri og umfatar allar 7 kommunurnar í Suðuroynni.
Endamálið hjá Suðuroyar Barnaverndartænastu er at ansa eftir, at børn og ung, sum vegna sosial vandamál liva undir viðurskiftum, ið kunnu skaða teirra vælferð og menning, kunnu fáa ta hjálp, ið er neyðug fyri at greiða støðu teirra.
Eitt týðandi mál fyri barnaverndartænastuna er at syrgja fyri at hjálpin verður sett í verk saman við familjuni, at tilboðið er tað besta og at gerandisdagurin hjá barninum og familjuni ávirkast so lítið sum gjørligt.
Tín leiklutur
Tú kemur at virka í tøttum samstarvi við umsitingina á barnaverndartænastuni.
Arbeiðið er fjølbroytt og umfatar m.a:
- At hava samrøður við børn, ung og foreldur, bæði útgreinandi, stuðlandi og viðgerandi
- At gera sálarfrøðiligar kanningar og metingar av børnum, ungum og foreldrum
- At veita supervisión av stuðlum hjá barnaverndartænastuni
- At veita familjuviðgerð
- At veita ráðgeving og konsultatión til lærarar, námsfrøðingar og foreldur
Vit hava góð hølir við kontóri, viðtaluhøli og ymiska útgerð, eitt nú til spæliviðgerð.
Vit vænta av tær
- At tú ert útbúgvin og autoriseraður sálarfrøðingur
- At tú hevur drúgvar royndir sum sálarfrøðingur. Ein fyrimunur er, um tað er frá barnaverndararbeiði
- At tú ert nærverandi og hevur umsorgan fyri barnsins tørvi
- At tú kanst hava samrøður við børn/ung og familjur
- At tú kanst bjóða spæliviðgerð
- Tað er ein fyrimunur um tú kanst gera kanningar av børnum og foreldrum (foreldraførleikakanning), við einari skrivligari frágreiðing og tilráðing, men ikki eitt krav
- At tú ert ábyrgarfull/ur, miðvís/ur og sjálvstøðug/ur í arbeiðnum
- At tú ert fleksibul og hevur góð samstarvsevni
Vit kunnu bjóða tær
- eitt spennandi og fjølbroytt arbeiði
- fakligt samstarv við sálarfrøðingar hjá øðrum barnaverndartænastum og Barnaverndarstovu Føroya
- supervisión
- førleikamenning eftir umstøðum og tørvi
Setanarviðurskifti
- Arbeiðið er 30 tímar um vikuna
- Starvið verður sett skjótast til ber ella eftir nærri avtalu
- Lønar- og setanartreytir eru sambært sáttmála millum Fíggjarmálaráðið og Akademikarafelag Føroya.
Umsókn
Hevur starvið tín áhuga, send so skrivliga umsókn saman við avriti av prógvum og viðmælum til Suðuroyar barnaverndartænastu, í seinasta lagi 24. septembur 2018 kl. 12.00.
Nærri upplýsingar um starvið fáast við at venda sær til Anniku Jónsveinsdóttir, leiðara á telefon 229085 ella á teldupost; annika@tvoroyri.fo.
Um ikki nóg nógvir kvalifiseraðir umsøkjarar eru til starvið, tilskilar Suðuroyar barnaverndartænasta sær rætt til at søkja av nýggjum.


text:
Lítla landið Nepal er ógvuliga avbyrgt land í syðra parti í Himaleiafjøllum. Flestu fólk eru hinduar, men hjá mongum fólkum er átrúnaðurin blandingur av hinduismu og buddismu. Til 1991 var kongur einaveldugur, men eftir harðan politiskan ófrið, varð skipanin broytt til parlamentariskt kongsveldi, og fólkið slapp at velja stýrið sítt, og nú styrir fólkavald stjórn landinum. Í 2006 varð kongurin koyrdur frá, og landið varð stovnað sum lýveldi. Hægstu fjøll í heiminum - harímillum Everest - eru í Nepal, og tí er landið væl umtókt ferðamál hjá fjallaklívarum og fólki, sum dámar at ganga í fjøllunum.
Katmandu er høvuðsstaður í Nepal og størsti býur. Í gamla býarpartinum eru nógvar trongar gøtur og mong torg við gomlum templum og minnisvarðum. Í einum templi býr livandi gudinnan Kumari Devi, ein smágenta, sum kosin er at umboða hindugudinnuna Parvati. Gentan er í templinum, til hon kemur í kynsbúningaraldurin, tá verður ein onnur vald.
Í Nepal eru mong fólkasløg. Sherparnir í eystara parti í hálendinum eru óføra djarvir fjallaklívarar. Gurkharnir miðskeiðis í landinum eru heimsgitnir fyri dirvi og evni síni sum hermenn og manna serdeildir bæði í indiska og bretska herinum. Newrarnir í Katmandudali eru kendir fyri træskurðarlist sína, sum prýðir mong tempul og hús í Nepal. Meiri enn helvtin av fólkinum í Nepal er nepalar, ið eru ættaðir úr India.
Um 90% av fólkinum í Nepal arbeiðir í landbúnaðinum. Mong dyrka rís og aðra grøði í vælgjørdu bríkunum, sum eru laðaðar langt niðan í brøttu líðirnar. Soleiðis ber til at velta í lendi, sum annars hevði verið óhugsandi sum dyrkilendi. Sum aðrastaðni her um leiðir hevur monsunregnið alt at siga fyri gróðurin.
Uttan um Indiska meginlandið eru trý høv: Arabiahav, Indiahav og Bengalhav. Fyri norðan eru hini ovurstóru Himaleiafjøllini. Indiska meginlandið er ógvuliga fjølbygt, og her býr um 1/5 av øllum fólki í heiminum. Nógv størsta landið er India, so Pakistan, Bangladesj, Nepal, oyggin Sri Lanka og lítla landið Butan. Mangan hevur verið ófriðarligt í indiska meginlandinum, og tað hevur mangan verið álopið uttaneftir. Í 19. og til miðju 20. øld var alt økið uttan Nepal og Butan bretskt hjáland. Stórur munur er á landslagnum og veðurlagnum, kavatakt fjøll fyri norðan, turrar sandoyðimerkur í útnyrðingspartinum og tropiskur regnskógur fyri sunnan.
Meginparturin av fólkinum í indiska meginlandinum býr á bygd og livir av landbúnaði. Bara í India eru 500.000 bygdir, og her búgva um 70% av fólkinum. Nakrar bygdir eru heilt smáar, í øðrum búgva mong túsund fólk. Flestu ættir hava búð í somu bygd í øldir og hava latið ættarliði eftir ættarliði kunnleika og royndir sínar.
Sermerkstasta veðurlagsfyribrigdi er monsunurin, sum hvørt summar lýggjur og vátur kemur uttan av havi inn yvir næstan alt Indianes. Monsunurin hevur alt at týða fyri bøndurnar, og kemur hann ikki við regni, er hungursneyð í durunum. Summi ár regnar so illa, at tað verður vatnflóð, ið elvir stóran skaða.
Monsunurin kemur av útsynningi um summarið og av landnyrðingi um veturin. Tá ið summarmonsunurin kemur uttan av Indiahavi, hevur hann lýggja og váta lut við sær, sum verður regn yvir turra og heita meginlandinum.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Katmandu
Vídd: 140.800 km2
Fólkatal: 28.951.852
Alment mál:
nepalskt
Átrúnaður:
hinduisma 81% buddisma 11% islam 4% aðrir 4%
Stýrirlag: fólkaræði, fleirflokkaskipan
Gjaldoyra:
nepalskur rupi (NPR)


text:
Nummar.fo eitur nú Sona. Tað góða og kenda nummar.fo er nú ment til eina nýggja og henta app, sum heldur skil á øllum tí áhugaverda, sum hendir uttan um okkum. Tað hava vit gjørt, tí at pulsurin í samfelagnum er ein heilt annar í dag, enn tá nummar.fo og telefonbókin vóru í hæddini. Nú broytist alt alla tíðina og tað kann tykjast fløkjasligt at fylgja við og vera up to date. Men legg einki í tað, tí at Sona fær alt til at hanga saman og til at stíga greitt og sjálvsagt fram fyri tær. Við Sonu fært tú lætt og einfalt verið við í øllum tí, sum hendir rundan um teg, júst tá tú ert har. Við Sonu fert tú framhaldandi at fáa allar persóns- og virkisupplýsingarnar, sum tú fekst við nummar.fo. Men nýggjar og hentar funkur gera, at Sona eisini heldur skil á øllum tí, sum hevur týdning og hendir rundan um teg. Tú fært eitt dagført yvirlit yvir, hvat hendir, júst har sum tú ert, og tá tú ert har.
Tú fært eisini upplýsingar um alt tað, sum er vert at vita runt um í landinum. Tú fært hartil eitt super yvirlit yvir øll tiltøk, um tú ætlar tær í býin. Tú fært eitt yvirlit yvir, hvar bussarnir eru staddir her og nú. Í nærmastu framtíð koma enn fleiri funkur, sum tú kanst gleða teg til. Tín ferð byrjar við Sonu - her og nú. Tak appina niður og fá allar fyrimunirnar á einum staði, tí Sona er nær við allastaðni!


text:
6 nýggj norðurlendsk leikrit verða heiðrað og pallsett á festivalinum New Nordic Drama í Føroyum.
Herímillum føroyska verkið “Tóm Rúm” eftir Majruna Kjelnæs Syderbø.
Aftur í ár verður væleyðnaði LeikREAD festivalurin settur á pall í Føroyum. Hesu ferð undir
felagsheitinum New Nordic Drama. Hetta er ein norðurlendskur reading-festivalur, har tey bestu
norðurlendsku leikritini frá 2014-2015 verða framførd sum pallsettar lesingar.
Tann 27. og 28. mai í ár fær tú møguleikan at uppliva hesu 6 nýggju norðurlendsku leikritini í
Norðurlandhúsinum í Havn.
Útvaldu verkini eru:
“TÓM RÚM” hjá Marjun Kjelnæs Syderbø úr Føroyum
“DEO SOLI GLORIA” hjá Peter Asmussen úr Danmark
“PEOPLE RESPECT ME NOW” hjá Paula Stenström Öhman úr Svøríki
“VISNING” hjá Cecilie Løveid úr Noreg
“LOVELY PEOPLE” hjá Antti Hietala úr Finnlandi
“SEGULSVIД hjá Sigurð Pálsson úr Íslandi
Eitt norðurlenskt samstarv
New Nordic Drama er við til at menna sjónleikasamstørv millum Norðanlond og varpar ljós á
norðurlendskan samtíðardramatik. 12 norðurlendskir leikarar - tveir úr hvørjum luttakandi landi› -
og har afturat tríggir leikstjórar, mynda fasta toymið, sum pallseta leikritini sum lesingar. Tey
byrja pallsetingina í Føroyum og ferðast síðandi við verkunum runt í luttakandi Norðanlondunum í
2016 og 2017. Leikritini verða framførd á sínum uppruna máli við enskum undirteksti og verða
eisini útgivin á bók á enskum.
Vælkomin á New Nordic Drama 2016
Í ár verður New Nordic Drama partur av størsta leiklistafestivali í Føroyum nakrantíð
Festivalurin hevur heitið DAGARNIR 2016 (á enskum Nordic Performing Arts Days), sum verður
hildin 24. til 28. maj í Havn og bjóðar eitt væl blandað tyssi av spennandi framførslum og tiltøkum.
Umleið 200 norðurlendsk leiklistafólk luttaka á festivalinum og vitja Havnina hesar dagarnar.
New Nordic Drama verður 27. og 28. mai á DØGUNUM 2016, har øll eru
vælkomin at njóta pallsett norðurlensk leikrit úr Íslandi, Noreg, Svøríki, Finnlandi, Danmark og
Føroyum.
Vit síggjast til DAGARNAR og New Nordic Drama 2016,
Les meira um festvalin á heimasíðuni
www.nordicperformingartsdays.fo
Vegna New Nordic Drama,
Laura Ramberg – This email address is being protected from spambots. You need JavaScript enabled to view it.
Marita Svartá – This email address is being protected from spambots. You need JavaScript enabled to view it.


text:
Ì dag var eitt Bognev at síggja í Sandavági
mentan30-09-2018 - 17:46 - Jóanis Nielsen
Ì dag var eitt Bognev at síggja í Sandavági, Bognev er sera sjáldsamur fuglur um okkara leiðir og er hettar bert fjóra eygleiðing fyri landi.
Fyrsta eygleiðing av Bognevi í Føroyum var í Havn í 1926, onnur eygleiðing var í Gásadali í 1942 og triða eygleiðing var í Hvalba í 2013, tað serstaka við eygleiðingini í Hvalba var, at ikki færri enn 13 fuglar vóru í einum flokki og minst seks av hesum fuglunum vóru at síggja í Trongisvági naki inn í 2014.
Bognev reiðrast vanliga í Suður Europa og Afrika, í Suður Asia og Australia umframt í Mið Amerika og í Norðara parti av Suður Amerika.
Tað skrivar Rodmund á Kelduni, Rodmund eigur eisini myndina.


text:
20. september kl. 9.00-12.00 skipa Yrkisdepilin og NVL fyri seminari um førleikameting.
Seminarið vendir sær til øll tey, sum arbeiða við ella á onkran hátt varða av útbúgving, læring og arbeiðmarknaði, har førleikameting, vegleiðing og lívlong læring kunnu vera viðkomandi.
2o. og 21. september hava norðurlendsku netverkini undir NVL, sum varða av ávikavist vegleiðing og førleikameting, netverksfund í Føroyum. Talan er um tvey av sonevndu serfrøðinganetverkunum í sambandi við vaksnamannalæring. Eitt kærkomið høvi er tað tí, at kunna bjóða áhugaðum í Føroyum, til seminar saman við hesum báðum netverkum, har evni snýr seg um vegleiðing og førleikameting í breiðari merking.
Seminarið verður skipað við framløgum og verkstovum. Í framløgunum verður greitt frá arbeiðinum at skipa førleikameting í Føroyum, og limir í netverkunum fara at greiða frá, hvussu tey ymisku norðurlondini arbeiða við førleikameting og í tí sambandi eisini við vegleiðing.
Í verkstovunum verður høvi at fara í dýpdina við nøkrum av teimum spurningum, ið eru knýttir at evnunum, sum framløgurnar snúgva seg um.
Tað eru NVL, vetverkini fyri førleikameting og vegleiðing og Yrkisdepilin, sum skipa fyri seminarinum, ið verður hildið í Smæruni í Havn. NVL er norðurlendskt netverk fyri vaksnamannaútbúgving. Yrkisdepilin er eind í Mentamálaráðnum, ið umsitur yrkisýtbúgvingar, førleikameting og vegleiðing í tí sambandi.
Neyðugt er at tekna seg til seminarið á heimasíðuni hjá NVL á hesum leinki.
Skráin fyri seminarið er henda:
8.30-9.00 Skráseting
9.00-9.05 Vælkomin (Rogmor Dam landsstýriskvinna)
9.05-9.15 Um NVL (Svante Sandell netverkssamskipari)
9.15-9.25 Førleikameting og vegleiðing í Føroyum í dag og frameftir (John Dalsgarð og Maiken Skarðenni)
9.25-10.25 Netverkini leggja fram við støði í hesum evnum:
10.25-10.40 Kaffisteðgur
10.40-11.40 Verkstovur, har farið verður í dýpdina við ávísum viðkomandi spurningum
11.40-12.00 Niðurstøður frá verkstovunum


text:
Eg fati tað ikki, sigur Jonas Flodager Rasmussen, ið vann danska grand prix-kappingina í kvøld við sanginum "Higher Ground".
Rasmussen, sum hann rópar seg, tá hann framførir, vann við 50 prosent av atkvøðunum, meðan nummar tvey gjørdist 17 ára gamla Anna Ritsmar við 31 prosent av atkvøðunum. Albin Fredy gjørdist nummar trý við 19 prosent av atkvøðunum.
Jonas Flodager Rasmussen hevði ringt við at seta orð á gleðina yvir at hava vunnið, tá DR gjørdi samrøðu við hann stutt aftaná kappingina.
Rasmussen skal umboða Danmark til Eurovision Song Contest í Portugal í mei, og hann gleðir seg at syngja "Higher Ground" fyri øllum Evropa.
Eg havi yvirhøvur ikki hugsað um Portugal, sigur hann við DR. Tað verður bara wooow! Men eg trúgvi uppá sangin hjá mær, og eg trúgvi uppá tað harða arbeiðið, vit hava gjørt. Eg haldi, at vit hava ein góðan kjans í Portugal.
Rasmussen skal framføra í 2. semifinaluni hósdagin 10. mei, har hann skal royna at tryggja Danmark eitt pláss í finaluni. Finalan verður tveir dagar seinni, leygardagin 12. mei.


text:
Okkara børn Betri vinir
Seinasta fríggjadag varð felags ráðleggingardagur fyri stovnarnar í Sunda kommunu.
Hetta er eitt afturvendandi tiltak, sum í ár var hildið á dagstovninum á Flatinum á Oyrarbakka. Okkara áleið 70 starvsfólk frá dagstovninum við Stórheygg í Hósvík, dagstovninum við Kráir í Hvalvík og frá dagstovninum á Flatinum á Oyrarbakka luttóku á ráðleggingardegnum, umframt tað vóru eisini nakrir lærarar frá barnaskúlanum við. Í ár var evnið Betri vinir, sum er ein verkætlan hjá Barnabati í móti happing millum børn. Les meira um verkætlanina her.
Dagurin eydnaðist sera væl. Ein samansjóðandi ráðleggingardagur í fakliga kveikjandi umhvørvið er umráðandi fyri trivnað og samanhald í kommununi.
Myndir frá degnum síggjast her:
http://sunda.fo/borgarin/tidindi/index.php/1591-okkara-born-betri-vinir#sigProId5b60b4d989


text:
- Detaljer
- Skrevet af Martin Andreas Kruse - Admin
-
Síðan er í løtuni undir umvæling. Tilmelding kann gerast við at skriva til Denne e-mail adresse bliver beskyttet mod spambots. Du skal have JavaScript aktiveret for at vise den.
Tað ið er umráðandi at upplýsa er fylgjandi:
Navn(*)
Føðingardagur(*)
Adressa(*)
Býur/bygd(*)
Postnummar(*)
Telefon(*)
Teldupostur(*)
Kyn(*)
Takk fyri
- Detaljer
- Skrevet af Hjørdis Verlandsdóttir Johansen
-
Dramaverkstaðið
Tilmelding 2018-2019
Børn skulu vera fylt 9 ár áðrenn 1. nov 2018.
Skeiðini byrja í aug/sept 2018
Næmingar fáa automatiskt svar beinanvegin. Áðrenn byrjað verður fáa tit tilboð um pláss. Um tað eru trupuleikar, skrivað so ein teldupost undir varabalðnum "Fá samband"
GG Hvørt ár teknar man seg av nýggjum!
- Detaljer
- Skrevet af Hjørdis Verlandsdóttir Johansen
-
Næmingar á Dramaverkstaðnum venja Leikaløtuna 2017 í full speed
Tey eru 30 børn/ung, sum eru í tveimum bólkum (nøkur fá eru í báðum) og tey klára tað strálandi
Leikaløtan byrjar 04. desember kl 18.00.
Spælt verður í 9 dagar, gerandis dagar kl 18.00. Leygar- og sunnudag tvær sýningar, kl 15.00 og 16.30
Vit gleða okkum at síggja tykkum
- Detaljer
- Skrevet af Martin Andreas Kruse - Admin
-
DRAMAVERKSTAÐIÐ
TILMELDING 2017-2018
Tilmelding, til drama/sjónleikarskeið, er á heimasíðuni www.dramaverk.net undir varablaðnum "Tilmelding".
Børn skulu vera fylt 8 ár áðrenn 1. Nov 2017. Skeiðini eru byrja í viku 36 í sept 2017.
Næmingar fáa automatiskt svar beinanvegin. Áðrenn byrjað verður fáa tit tilboð um pláss. Um tað eru trupuleikar, skrivað so ein teldupost undir varablaðnum "Fá samband"
GG Hvørt ár teknar mann seg av nýggjum!
Nýtt!
Sum nakað nýtt, kunnu tey, sum hava meldað seg til drama, velja sangundirvísing/ræddarvenjing 1 tíma um vikuna, fyri ein minni eyka kostna. Aldursmark er 10 ár og eldri. Edith Dahl Jakobsen, verður sanglærari og hon skipar sjálv fyri bólking av næmingum og ásetan av tíðum.
Meira fæst at vita, um arbeiði vit gera og prísir, undir Kunning á heimasíðuni
Dramabólkar:
Hjørdis V. Johansen. Leiðari/Dramalærari. Master í drama og teaturpedagogikki.
Ebba Sofía Kruse. Dramalærari. BA námsfrøðingur við sergrein í drama.
Birna Heinesen. Dramalærari. Cand.mag í dramaturgi við síðugrein í norðurlendskum málum og bókmentum.
Edith Dahl Jakobsen. Dramalærari. Cand. mag í tónleiki umframt trý-ára útbúgving sum sanglærari.
Lærarir skipa sjálvar fyri, nær liggur fyri at undirvísa og enn er ikki møguligt at siga heilt vist hvørjir dagar undirvíst verður.
Vinarliga lesið um treytirnar fyri at ganga til drama á Dramaverkstaðnum, inni á varðablaðnum "Kunning"
Boðast skal frá fráveru! Tey sum ikki møta 2 ferðir, uttan góða grund, sleppa ikki at halda fram!
Et áðrenn tú kemur… matur og skógvar sleppa ikki inn við í venjingarhøllina og fartelefonir skulu verða sløktar.
Dramaverkstaðið hevur avtalu við skúlan í Havnar Sjónleikarfelagið um, at tey, sum eru sloppin inn á tveir sjónleikaskúlar, skulu velja annan av teimum, og um næmingurin vil skifta, so verður tað ikki, fyrrenn skeiðini eru liðug.
- Detaljer
- Skrevet af Hjørdis Verlandsdóttir Johansen
-
Side 1 ud af 11


text:
13.06.2018 - Av: fp
Søgulig bygging á Karlamagnussarbreyt
Í hesum døgum gleðast vit um at 11 fólk í næstum flyta í søguligan vardan bústað í Hoyvík. Byggingin er søgulig, tí hetta er fyrsta føroyska byggjarí yvirhøvur í suðurstreymi til hendan málbólk. Tá Eirargarður varð bygdur fyri 40 árum síðan vóru tað danskir myndugleikar, ið stóðu fyri byggingini.
Men ímeðan vit gleðast við teimum 11, ið hava fingið bústað, so harmast vit um støðuna á økinum. Sera stórur tørvur er á vardum bústøðum í suðurstreymi, bæði tí einki hevur verið bygt, men eisini vegna vánaligt viðlíkahald av teimum sethúsunum, ið verða brúkt til sambýlir. Í løtuni er støðan tann, at fleiri fólk eru ella skulu flyta úr sambýlum, tí tey eru í ov ringum standi at búgva í. Niðurlagda næmingaheimið hjá Skúlanum á Trøðni á Argjum verður í løtuni brúkt sum fyribilsbústaður til nøkur av teimum, og eini sethús eru keypt, sum skulu hýsa øðrum búfólkum fyribils. At arbeiða við fyribilsloysnum er ikki nøktandi hjá nøkrum. Fyrst og fremst er tað ómetaliga keðiligt hjá búfólkunum, sum hava tørv á føstum og tryggum kørmum um sítt heim, men tað er uttan iva eisini meira orkukrevjandi og kostnaðarmikið hjá tí almenna.
Stjórin á Almannaverkinum segði í samrøðu við KVF herfyri, at talið av fólki, ið standa á bíðilista eftir vardum bústaði í løtuni er 115, umframt at tey vita, at 120 leggjast afturat innanfyri tey komandi 10 árini. So her er sera langt eftir á mál. Onkrir glottar eru tó fyri framman. Tvey sambýlir skulu byggjast í suðurstreymi innanfyri tey næstu árini, sum skulu koma í staðin fyri tey sambýlini, ið eru í vánaligum standi. Harumframt skal nýtt hús byggjast fyri Eirargarð, ið bæði er ótíðarhóskandi og í ringum standi. Hetta fer sjálvandi at bøta munandi um støðuna hjá nøkrum av teimum, ið leiga vardan bústað frá tí almenna í løtuni, men ikki hjá teimum, ið bíða eftir bústaði.
Fyri at koma bíðilistanum til lívs er neyðugt, at vit byggja nógv fleiri sambýlir og búfelagsskapir í nærmastu framtíð, men tað er eisini neyðugt, at vit hugsa um onnur alternativ. Eitt, sum hevði minkað um tørvin á bygging hevði verið, um fólk kundu fáa neyðuga hjálp á einhvørjum bústaði - td í egnari íbúð. Eisini kunnu sambýlir og búfelagsskapir væl vera partur av øðrum bústaðarbyggjaríðum. Eitt gott dømi um hetta er Blikagøta í Runavík, har Almannaverkið leigar 8 av 16 íbúðum til búfelagsskap. Fleiri almennar og privatar bústaðarætlanir eru ávegis í miðstaðarøkinum í løtuni, og tað hevði verið nærliggjandi hjá myndugleikunum at hugt eftir møguleikum her. Hetta hevði eisini verið meira í tráð við grein 19 í ST sáttmálanum, ið millum annað sigur, at "fólk, ið bera brek, sleppa at velja sær bústað og velja hvar og saman við hvørjum, tey vilja liva - á jøvnum føti við onnur - og tey skulu ikki vera noydd at liva í serligum bústøðum."
Mynd: Hilda Poulsen


text:
Foreldrabólkurin
Endamálið við bólkinum er at stuðla teim foreldrum, hvørs barn hevur fingið staðfest krabbamein, á tann hátt, at tey fáa tilboð um at tosa við ein, sum hevur verið í somu støðu.
Bólkurin ger tað møguligt fyri familjur at børnum við krabbameini at koma saman at tosa, stuðla og hjálpa hvør øðrum, veita hjálp til sjálvhjálp.
Bólkurin skipar eisini fyri ymsikum socialum tiltøkum, so sum hugnaløtum, útferðum o.ø fyri familjur at børnum við krabbameini.
Nærri kunning um bólkin, samband við forkmann ella limir í bólkinum fæst við at venda sær til Krabbameinsfelagið á telefon 317959 ella umvegis teldupost: kmf@krabbamein.fo.
Forkvinna í bólkinum er Elin-Maria Joensen


text:
Næmingar á Glasi við í altjóða hármóta9. oktober 2018
Næmingar á yrkisnámi 2 á Hárdeildini (skúlaárið 17/18) vóru í maj mánaða við í eini spennandi verkætlan. Verkætlanin er skipað av Hair Construction, ið er eitt internationalt toymi av hárfríðkarum, ið møtast tvær ferðir um árið og skapa móta til komandi árstíðirnar. Kollektiónin fyri heyst/vetur 2018 varð gjørd her í Føroyum í maj mánaða, og var løgd fram á hármessu í Porto vikuskifti 27. til 29. september. Hair Construction útgevur tvær ferðir um árið bók við hármóta, sum verður nýtt til undirvísing og skeið fyri frisørum og lærlingum. Bókin við vetrarmótanum 2018 eitur PARK og er júst útgivin. Næmingarnir á Glasi hava eitt serligt brot í bókini, sum eitur “Young Talents”. Á Instagram sært tú meira við at leita eftir #whoispark.
Myndirnar, ið okkara næmingar stóðu fyri at styla, eru at síggja í myndasavninum niðanfyri. Har sæst eisini nakað av arbeiðsgongdini, tá næmingarnir fyrireikaðu myndatøkurnar.


text:
Triðja bókin í einari røð av bókum um dreingin Torak og gentuna Renn, sum striðast móti óndum verum í bítandi ísoyðimørkini.
Úlvurin, sum Torak kom fram á í fyrstu bókini, gjørdist úlvsbróðir hansara, og í hesari er hann rændur av óndum sálarátarum. Torak og Renn noyðast at seta lívið í vága fyri at bjarga úlvi, og tey koma nærri óndskapinum enn nakrantíð áður.
Sálarátari er ein hugtakandi søga um trúfesti og sakn og ein skakandi lýsing av tí ónda.
Bókaverkið, sum hevur heitið Krýnikur úr døkkari fortíð er ikki nakað løtuverk. Rithøvundurin, Michelle Paver, hevur lagt seg eftir at kanna, hvussu fólk hava livað í fyrndini og allir upplýsingar um djór og vøkstur eru somuleiðis væl og virðiliga kannaðir.
Bókaverkið, sum higartil telur bøkurnar Úlvsbróðir, Andafjakkari og Sálarátari er spennandi lesnaður hjá tí, sum leggur dent á dygd.
Aftur


text:
Fyrsti dystur endaði við sigri
Kvinnuliðið hjá B71 hevur verið í Suðuroynni í dag og spælt ímóti felagsliðnum TB/FCS/Royn.
Hóast hettar er 2. umfar í 2. deild hjá kvinnum, so er hettar fyrsti dysturin okkara hava spælt í ár, orsaka av at heimadysturin í síðstu viku bleiv avlýstur. MB skuldi koma suður, men tær hava tikið seg úr kappingini og Giza Hoyvík úr Havn er komið í teirra stað. Í næstum fara vit so at finna eitt dato har dystur millum hesi bæði liðini kemur at spælast ístaðin.
Dysturin í dag gekk annars sera væl og sagt verður har frá at okkara kvinnur saktans kundu havt vunnið við uppaftur fleiri málum.
Endaliga úrslitið gjørdist 0-2 til B71 og Fridrikka Clementsen skoraði bæði málini.
Hjartaliga tillukku og drívið á B71!


text:
Felagið Føroysk Marknaðarfólk 12.07.2018 (18:30)
Minningarorð um Petur Slyne
7.7.18 var ein myrkur dagur fyri føroyska marknaðarføring - tá andaðist knappliga ein av dugnaligastu og mest kreativu eldsálum innan okkara yrki alt ov tíðliga.
Petur var ikki bert ein sera dugnaligur grafikari, hann skilti marknaðarføring og sølu sum fáur. Nógvar av størstu fyritøkunum í Føroyum hava notið gott av ráðgeving hansara ígjøgnum tíðirnar. Petur var eisini sera fyrikomandi, jaligur og dámligur at arbeiða saman við.
Petur Slyne hevur verið ráðgevi hjá nógvum av limafeløgunum í FFM, og grafisku fingramerkini hjá honum fara at liva víðari í langa tíð umvegis tað framúr arbeiði, hann hevur lagt eftir sær.
Orðatakið “maður kemur í mans stað” verður oftani brúkt, men tað er torført at fáa eyga á í hesum førinum, tí Petur sat inni við ómetaliga nógvum royndum og vitan innan marknaðarføring og um føroyska marknaðin, og dugdi eisini at aktivera sína vitan. Hann var dugnaligur íverkseti og dugdi sera væl at síggja nýggjar møguleikar, har hann kundi brúka sínar eginleikar innan yrki.
Petur byrjaði sum lærlingur í Fiskasølu Føroya og arbeiddi í nýggju marknaðardeildini har, sum tá hevur verið eitt nógv minni kent yrki enn tað er í dag. Síðan tá hevur hann verið við til at stovna nógvar fyritøkur ímillum ár og dag innan lýsingar-, blað-, tónleika- og undirhaldsvinnuna. Petur hevur seinastu árini verið við til at ríka føroyska tónleikapallin við vælumtóktu festivalunum Voxbotn og Tórsfest. Hann var eisini stovnari av Voxpop radio. Harumframt átti hann part í bilasøluni Wenzel og Angus Steakhouse.
Vit hava mist ein av okkara stinnastu eldsálunum innan marknaðarføringsyrki alt ov tíðliga og í sera virknum aldri. Petur Slyne gjørdi eitt stórt arbeiði fyri føroyska marknaðarføring og ríkaði Føroyar við eínum kreativiteti. Hann hevði heilt víst nógv meira at geva av bæði innan marknaðarføring, sum íverkseti og sum menniskja, men so skuldi ikki vera – Petur doyði á Ríkissjúkrahúsinum 7.7.2018 og var jarðarður 11.07.2018.
Samkensla okkara er við teimum avvarandi og við hesum orðum lýsa vit frið yvir minni hansara.
Felagið Føroysk Marknaðarfólk
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Stórur dramatikkur var til EM í svimjing í Glasgow í gjár, tá hálvfinalurnar í 100 metrar frísvimjing hjá kvinnum vóru.
Spenningur var um hvør fór at vinna EM gull á teininum. Stóra kappingini skuldi verða millum svensku Sarah Sjöström og danska OL vinnaran Pernille Blume, men so skuldi ikki verða.
Í hálvfinaluni gekk Pernille Blume ímóti øllum ætlanum.
- Eg haldi at øll sum sóu tað hugsaðu tað sama. Tað var yvirraskandi og kom sum ein skelkur. Tað er tað tað var – skelkandi. Men hent er hent, segði danski landsliðsvenjarin.
Pernille Blume legði hart út og svam eina góða tíð fyrstu 50 metrarnar, har hon var langt fremst. Men so hendi tað sum eingin væntaði. Ístaðin fyri at gera eina vanliga vending, har svimjarin bóltar rút og sparkar seg avstað aftur út frá vegginum, nam Pernille veggin við hondini áðrenn hon vendi sær við yvirflatini.
Pernille Blume segði við TV2 aftaná kappingina, at hennara ætlan var at vita hvussu tætt hon kundi koma heimsmetinum, men ætlanin hjá Pernille miseydnaðist og hon endaði á einum sætta plássi og rakk ikki finaluna.
Eftir hendingina hevur Pernille Blume verið fyri nógvum atfinningum frá eitt nú ítróttastjóranum í danska svimjisambandinum, serfrøðingum og fleiri tíðindamiðlum, fyri ikki at halda seg til ætlanina, sum hon hevði lagt saman við venjaratoyminum.


text:
Landsstýriskvinnan í mentamálum, Rigmor Dam, hevur í ársins seinna stuðulsumfari gjørt av at lata 10 verkætlanum stuðul til filmsgerð. Stuðulin fevnir um hugskotsmenning/undanframleiðslu, framleiðslu, eftirframleiðslu og útbreiðslu. Talan er um dokumentarfilmar, stuttfilmar og spælifilmar.
Samlaða játtanin til føroyska filmsframleiðslu er tvær milliónir krónur í 2017, og til seinna stuðulsumfar vóru 557.100 kr. tøkar.
Tá freistin at søkja til seinna stuðulsumfar var úti 1. september, vóru 21 umsóknir komnar inn. Tveir filmsráðgevar, sum í løtuni eru Vár B. Jacobsen og Magni Høgnesen, hava gjørt tilmæli til landsstýriskvinnuna um stuðulsbýtið.
Hesi 10 fingu stuðul í seinna umfari:
Teitur Árnason Dahl Zacharias kr. 105.000
Jón Hammer/IVF KYK Myndir Experiment IXkr. 25.000
Eir í Ólavsstovu/Hugmynd Havið kr. 50.000
Jón Hammer Nordic Trips kr. 30.000
Maria Winther Olsen/Sp/f Toka Film NINA kr. 90.000
Dávur Djurhuus In Security kr. 50.000
Ingun í Skrivarastovu Dreymar við havið kr. 25.000
Theresa Jákupsdóttir Føðing kr. 55.000
Annika á Lofti Góða Mary kr. 97.000
Torfinnur Jákupsson TROM kr. 30.000
Millum mongu áhugaverdu verkætlanirnar kann sigast frá, at Dávur Djurhuus, sum m.a. vann Geytan fyri Terminal í 2013, arbeiðir við stuttfilmsverkætlanini In Security, sum er ein myrkur, humoristiskur stuttfilmur um álvarsomu avbjóðingarnar, ið standast av vaksandi tørvi menniskjans at liva eitt tøkniligt lív við Facebook o.s.fr. og ovurstóra ynskinum hjá myndugleikunum at fylgja við í hesum lívi, sum alsamt minni kann lýsast sum ”privatlív”.
Teitur Árnason Dahl er komin væl áleiðis við heimildarfilmi sínum Zacharias, sum er ein manslýsing av bónda á útoyggj í Føroyum. Hesin maður umboðar eina farna tíð í slitnum, veðurbardum og einføldum rammum og gevur gávumilt innlit í sína lívssøgu og ikki minst sín litfagra hugaheim. Teitur Árnason Dahl hevur m.a. eisini gjørt heimildarfilmin burturhugur frá 2001.
Góða Mary er heitið á spælifilmi hjá Anniku á Lofti. Filmurin er um kærleika. Forbodnan kærleika, fjaldan kærleika og óynsktan kærleika. Søgan verður upplivað gjøgnum ein stillan 12-ára gamlan drong. Annika á Lofti skrivaði leikritið til filmin Mist, ið vann áskoðaravirðisløn Geytans í 2012.


text:
Í samband við at Verkhúsið Stíggjur er vorðið 25 ár, var hátíðarhald í Verkhúsinum Stíggjur í gjár.
Nógv var gjørt burturúr - hølini vóru pyntaði og alskyns matur og drekkjuvørur vóru at fáa. Eisini vóru fleiri røður hildnar til hátíðarløtuna. Fyrst helt Poulina Johannesen, leiðari á Verkhúsinum Stíggjur, røðu, har hon hugleiddi um hesi 25 árini á Verkhúsinum Stíggjur.
Síðani helt stjórin á Almannaverkinum, Edvard Heen, eina røðu, áðrenn Elvin Weihe, brúkari av Verkhúsinum Stíggjur, fekk orðið. Elvin helt eina sera góða røðu um lívið á og uttan fyri Verkhúsið Stíggjur.
Torbjørn Jacobsen, borgarstjórið í Runavíkar kommunu og Jóannes Eidesgaard, formaður í Reyða Krossi og fyrrverandi løgmaður, søgdu eisini nøkur orð um týdning av Verkhúsinum Stíggjur, áðrenn Beinir Troest Rasmussen sang nakrar sangir.
Nógv fólk møttu at hátíðarhalda dagin saman við starvsfólkunum og brúkarunum av Verkhúsinum Stíggjur. Artur Johansen, borgarstjóri í Sjóvar kommunu, var eisini til hátíðarløtuna, har hann fekk heilsa upp á fleiri av brúkarunum av Verkhúsinum Stíggjur.
Nakrar myndir frá hátíðarløtuni eru at síggja í myndasavninum.
Verkhúsið Stíggjur er ætlað borgarum, ið bera likamligt ella sálarligt brek, og sum ikki kunnu røkja arbeiði á arbeiðsmarknaðinum undir vanligum treytum. Verkhúsið hevur til endamáls at stuðla og menna hvønn einstakan soleiðis, at øll fáa møguleika at brúka síni evni og menna sínar førleikar og hervið fáa ein innihaldsríkan gerandisdag.


text:
Fiskimálaráðið skal boða frá, at avgreiðslan av afturlatnu uppboðssølunum av rættindum at veiða norðhavssild og makrel er útsett eina viku.
Fiskimálaráðið hevur boðað frá, at afturlatnu uppboðssølurnar av rættindum at veiða 10.901 tons av makreli og 7.490 tons av norðhavssild verða ávikavist 14. august og 16. august 2018.
Undanfarnu uppboðssølur hava víst, at luttøkan hevur verið avmarkað. Í hesum døgum verða umsóknirnar um menningarkvotur avgreiddar. Tað kann hava fyrimunir fyri vinnuna og luttøkuna í uppboðssølunum, at hesar eru avgreiddar, áðrenn sølan av langtíðarrættindum at veiða makrel og norðhavssild verða framdar.
Boðað verður tí frá, at sølan av rættindum at veiða makrel verður avgreidd 21. august 2018. Seinasta freist at lata boð inn er 21. august kl. 12.00.
Sølan av rættindum at veiða norðhavssild verður avgreidd 23. august 2018. Seinasta freist at lata boð inn er 23. august kl. 12.00.
Um boð eru latin inn, kunnu tey standa við, tá ið uppboðssølurnar verða avgreiddar í august. Um boðgevar ynskja tað, kunnu hesi boð takast aftur, og nýggj boð kunnu latast inn í staðin.


text:
Orð: Arna Paasche-Aasen
Lag: Kurt Foss og Reidar Bøe
Týtt: Thomas Michael Smith
1. So rótleyst er sinnið títt, altíð á ferð
tað tykist sum gloymir tú virðini her.
Hví droymir tú heldur um fjarskotin lond
enn síggja tað vakra, sum er í nánd?
2. Tær tykir at lívið er keðiligt – grátt,
hvønn er tað tú saknar – hví falla í fátt?
Tá aldri tú unnir tær hvíld ella frið,
fæst onki at grógva við tína lið.
3. Far innar í stovuna, um hon er trong
og lurta – hon syngur ein stillan song;
hon rúmar tó nakað, sum tú leggur í
har vantar bert tað – at tú varnast tí.
4. Tann eydnan, tú hómar um blánandi fjøll,
hvør sigur hon finst ei í heimahøll?
Tú átti ei friðleysur leita so fjart,
men lært teg at elska tað, sum tú sært.


text:
Svar til ósømiliga lesarabrævið hjá Jógvani á Lakjuni
Eg skilji á lagnum, at mín tilvera aleina hevur skakað teg inn á bein. Tú skrivar (í tínum lesarabrævi 10. juni) um títt máttloysi og tína undran á, hvat tað er, sum hendir í okkara samfelagi, millum annað tí at útvarpið gav mær høvi at siga meg ikki trúgva á tín Guð.
Eg kann ímynda mær, hvussu tú hevur tað. Eg var sjálvur kristin einaferð, og tá ræddi tað meg, at onnur menniskju kundu finna upp á at venda Guði bakið. Eg óttaðist teirra vegna, tí í mínum hástóra fordómssinni ímyndaði eg mær, at tað ikki bar til at liva eitt gott og lukkuligt lív uttan Guð – fyri ikki at tala um tað, eg ímyndaði mær mundi henda eftir lívið! Eg var, tá eg hugsi aftur, í grundini ikki ein serliga sømiligur ella moralskur persónur, tá eg hevði slíkar vanvirðandi tankar um mín næsta, einans tí hansara trúgv víkti frá míni egnu. Eg var ov stórlátin at halda meg hava einkarætt upp á sannleikan um alheimsins ytstu duldarmál og at halda, at øll, ið vóru ósamd við mær, tískil mundu liva fátækslig og lítisverd lív.
Mín broyting í átrúnaði førdi tískil eisini við sær eina broyting í hugburði. Eg haldi meg ikki longur vita betri enn øll onnur, og eg haldi ikki, at fólk, ið eru ósamd við mær um aldargamlar ósvaraðar spurningar, eru óhugnalig undirmenniskju. Eg trúgvi ikki longur upp á Guð, men eg haldi meg kortini ikki vita við vissu, at Guð ikki er til. Tá eg enn var kristin kendi eg meg hinvegin fullvissan í, at Guð var til.
So hóast eg við besta skynsemi meti mína núverandi støðu vera rætta, so kann hetta broytast, um eg í morgin renni meg í eina haldgóða próvførslu fyri, at Guð er til. Eg kundi tí ikki longur droymt um at noyða míni sjónarmið niður yvir onnur. Tær meiningarnar, eg havi, hevði eg ikki havt, um eg ikki helt tær vera rættar, men eg viðurkenni nú – í mun til tá eg var kristin – at eg ikki eri nakar lýtaleysur gudur. Eg eri einans eitt menniskja, ið – sum øll onnur menniskju – kann taka feil.
Tá eg greiði frá mínum sjónarmiðum, royni eg tí altíð at vera fryntligur, høviskur, sakligur og, ja, enntá sømuligur. Eg veit sostatt ikki, hvat í allari verðini eg kann hava sagt í útvarpinum, sum gjørdi, at sjálvur løgtingsformaðurin kendi seg noyddan alment at kalla meg ein ágangsmann ímóti samfelagsins grundsúlum, ein vanvirðara av Føroya tryggleika og virðsgrundarlagi og eitt dømi um ósømiligheit og ósið, sum er við til at rota samfelagið innanífrá!
Álvaratos Jógvan! Um eg í útvarpinum av óvart havi sagt, at eg ætlaði mær at eta títt yndisslips ella at trampa á tínar havarabarbur í píkastivlum, skal eg hjartans gjarna biðja teg so miriliga um umbering. Um eg hinvegin einans eri sekur í at vera opin um mína vantandi undirtøku fyri tínum átrúnaði, haldi eg kanska, at tú átti at mint teg sjálvan á, at hóast eg ikki atkvøddi fyri tær, so ert tú tó eisini mín løgtingsformaður. Sært tú, eg trúgvi eisini upp á ta moralsku ábyrgdina, tú sigur teg standa fyri; og eftir mínum tykki umfatar tann moralska ábyrgdin eisini, at okkara fólkavaldu virða ikki bert sínar veljarar, men allar landsins borgarar. At teir kenna sær eina skyldu fyri øllum íbúgvum í landinum uttan mun til teirra átrúnaðarligu meiningar ella kynsliga samleika. Tá tú frá tínum høga politiska sessi velur at spilla føroyskar minnilutabólkar út við ógrundaðum ókvæmisorðum, síggi eg ikki ein mann, ið gongur inn fyri moralskari ábyrgd; eg síggi einans ein óvita í einum skúlagarði, ið dámar at happa tey veiku.
Tú spyrt í tínum lesarabrævi, hvar vit eru á veg? Tá eg síggi lesarabrøv sum tíni, eri eg stúrin fyri okkara framtíð. Tó livi eg í vónini um, at vit eru á veg ímóti einum samfelagi, har allir borgarar hava javnrættindi sambært lógini uttan mun til húðarlit, kyn, politisk sjónarmið, átrúnaðarligar meiningar ella kynsligan samleika.
Eg vóni, at vit eru á veg ímóti einum føroyskum samfelagi, ið vrakar sítt gamla ótolsemi, sítt snævurskygni og sína vanvirðing fyri øllum føroyingum, ið ikki eru “sum man eigur.”
Eg vóni, at vit eru á veg ímóti einum rúmsáttum samfelagi, ið gevur pláss fyri øllum at liva í frælsi og friðsælu, har ongin mismunur valdar, og ongin verður vanvirdur ella niðraður av sínum politikarum.
Í stuttum vóni eg, at vit eru á veg ímóti sømiligheit og moralskari ábyrgd.
Heini Reinert,
føroyskur borgari og “sokallaður” gudloysingur
Merki: ábyrgd, fordómar, Heini Reinert, Jógvan á Lakjuni, lesarabræv, moralur, politikkur, samfelag


text:
20. mar 2007, 13:44
Alt arbeiði á bedingini liggur stilt
Nú arbeitt verður við at byggja nýggja beding á Skála Skipasmiðju, verða hvørki skip ella bátar tikin upp. Í dokkini er virksemi, og í dag fara tveir ísfiskatrolarar í dokkina
Ísfiskatrolararnir, Smargd og Safir, eru í morgun komnir á Skála, har teir skulu í dokk. Skipini skulu hava vanligt botnsýn, sinkini skulu skiftast, og botnurin skal málast.
Á Skála Skipasmiðju leggja teir í løtuni eisini seinastu hond á gearið umborð á rækjutrolaranum Fríborg. Á bedingini er einki arbeiði í løtuni, tí her verður meginparturin skiftur út, áðrenn hon verður tikin í nýtslu aftur. Nýggja bedingin á Skála fer at kosta einar 20 miljónir krónur.
© Vilmund Jacobsen - Sosialurin


text:
15. apríl 2018
Myndir: Jan Sørensen
Kvinnuliðið hjá okkum tók í gjár móti StÍF. Eg sjálvur var ikki til dystin vegna arbeiðsørindi. Men eg frætti frá fólki í høllini, at okkara kvinnur spældu ein sera góðan dyst, har serliga fyrstu 20 minuttirnir av seinna hálvleiki vóru framúr.
Hesa løtuna vundu vit burturúr strandakvinnum og vóru eitt skifti á odda 28-14. Vit loyvdu tó StíF at pynta eitt vet um munin, men tað endaði kortini við einum knúsandi tryggum 30-23 sigri, ið avgjørt lyftir hugin, nú kappingin er at enda komin.
Kvinnurnar enda kappingina á sætta plássið eftir 15 vunnin stig. Okkara megnarkvinnur høvdu helst kannað sær ein størri bita enn hetta fyri fáum mánaðum síðani, men minnast vit, hvat onnur væntaðu av unga liðnum áðrenn kappingarbyrjan, so góvu tey teimum ikki nógvar møguleikar at yvirhøvur vinna sær stig í ár.
Hetta varð staðiliga mótprógvað í fyrstu dystunum. Tað gekk ein løta, áðrenn fyrstu stigini komu, men genturnar prógvaðu ferð eftir ferð, at tær vildu spæla við móti teimum bestu. Hetta rakk enntá til eitt pláss millum tey fýra bestu liðini í steypakappingini.
Næsta ár eru tær vorðnar eitt ár eldri, eitt ár sterkari og eitt ár betri. Uttan at leggja ov nógv trýst á unga hópin, so vænta vit enn fleiri góð úrslit komandi kappingarár.
Eisini hevur verið hugaligt hjá okkum at endiliga fáa høvi at fylgja við í kvinnuhondbólti, hóast eg sjálvur havi forsømt tær í so ofta. Men fólk eru komin til dystirnar, og tey eru komin at stuðla. Ikki minst Margrét, ið varð heiðrað av leikarunum fyri dygga stuðulin í ár. Les um hetta aðrastaðni á síðuni.
10. oktober
9. oktober
21. september
31. august
30. august
29. august
25. juli
28. mai
23. apríl
23. apríl
Hondbóltsfelagið H71
Hoyvíkshøllin
Postsmoga 1067
FO-188 Hoyvík


text:
Gudstænsta í Sands kirkju við Bláum grasi
Dan Klein --- 28.09.2018 - 08:30
Eplafestivalur er! Leygarkvøldið 29. september klokkan 18:00 verður gudstænasta í Sands kirkju. Væl umtókti country- og blue gras-bólkurin Blátt gras verður at hoyra.
Heystið er komið og vit fara í gudstænastuni at takka Guði fyri grøðina. Børn koma at bera fram grøði. Offurgongd verður. Tá fólk koma inn í kirkjuna, fáa tey ein brævbjálva, sum tey kunnu leggja heysttakkargávuna í. Peningurin fer til Evangelisku luthersku kirkjuna í Tansania at útbúgva prestar og deknar. Havstein prestur prædikar.
Eplafestivalurin verður hildin í Trøðum á Sandi. Har eru tiltøk av ymsum slagi. Matur verður gjørdur og høvi verður at njóta grøðina, sum er fingin til vega.


text:
20. desember 2017Nr. 170
Løgtingslóg um afturbering av útreiðslum til filmsframleiðslu í Føroyum
Samsvarandi samtykt Løgtingsins staðfestir og kunnger løgmaður hesa løgtingslóg:
§ 1. Í sambandi við framleiðslu av filmum, sendirøðum og heimildarfilmum í Føroyum, kann upp til 25% av framleiðslukostnaðinum verða afturborin.
Virkisøki
§ 2. Afturbering kann verða latin, tá talan er um framleiðslu av filmi, sendirøð ella heimildarfilmi, tá framleiðslan heilt ella lutvíst fer fram í Føroyum, og tá framleiðslan er ætlað til breiða almenna útbreiðslu.
Stk. 2. Framleiðsla av lýsingum, tíðindum, veruleikasendingum og undirhaldssendingum og ítróttarsendingum er ikki fevnd av rættinum til afturbering.
Umsøkjarar
§ 3. Høvuðsframleiðslufelagið, ella tann, sum fær fulltrú frá hesum felagi, kann søkja um afturbering sambært hesi løgtingslóg.
Stk. 2. Kravt verður, at høvuðsframleiðarin hevur framleitt í minsta lagi ein film ella eina sendirøð seinastu fimm árini undan umsóknini. Henda framleiðsla skal hava verið sýnd í biografi, í breiðari sjónvarpsútbreiðslu ella í breiðari almennari útbreiðslu á øðrum palli.
Rætturin til afturbering
§ 4. Afturbering av útreiðslum verður bert veitt føroyskum partafelag ella smápartafelag.
Stk. 2. Felagið skal setast á stovn til ítøkiligu framleiðsluna, sum afturberingin viðvíkur. Felagið hevur ábyrgdina av, at framleiðslan verður framd í Føroyum. Útreiðslurnar, sum afturberingin viðvíkur, skulu bókast í felagnum.
Umsókn
§ 5. Umsókn um afturbering skal latast inn, áðrenn farið verður undir framleiðsluna í Føroyum.
Stk. 2. Í umsóknini skal í minsta lagi vera upplýst:
1) navn á umsøkjara,
2) skjalprógv um filmsrættindi,
3) lýsing av søgugongd, innihaldi og filmsgrein í framleiðsluni, sum umsóknin viðvíkur,
4) samlaða fíggjarætlanin fyri framleiðsluna,
5) fíggjarætlanin fyri framleiðsluna í Føroyum,
6) fíggjarætlan, sum nágreinar allar privatar og almennar fíggjarkeldur,
7) framleiðsluætlan fyri framleiðsluna í Føroyum,
8) yvirlit yvir alla listarliga og tøkniliga manning, sum er knýtt at framleiðsluni í Føroyum, og
9) egin meting av, í hvønn mun treytirnar í § 6, stk. 2 er loknar.
Treytir fyri afturbering
§ 6. Framleiðslan skal lúka hesi krøv fyri at fáa afturbering av parti av útreiðslunum:
1) Framleiðslan skal fara heilt ella lutvíst fram í Føroyum.
a) Framleiðslan skal vera við til at menna listarliga og tøkniliga vitan og førleikar í føroysku filmsvinnuni.
b) Fíggjarætlanin fyri framleiðsluna skal vísa nýtslu av góðkendum útreiðslum í Føroyum á í minsta lagi 500.000 kr.
2) Framleiðslan skal vera egnað til at útbreiða føroyska mentan, søgu ella náttúru.
3) Í minsta lagi 25% av fíggjarætlanini fyri framleiðsluna í Føroyum skal vera útlendsk fígging.
4) Skjalprógvast skal, at avtala er um altjóða útbreiðslu av framleiðsluni. Ætlanarskriv um altjóða útbreiðslu kann eisini verða góðtikið.
Stk. 2. Landsstýrismaðurin kann áseta reglur um krøv til nýtslu av føroyskum fakfólki og førleikum í framleiðsluni, sbr. stk. 1, nr. 1.
Støddin á afturberingini
§ 7. Afturberingin kann vera upp til 25% av góðkendu útreiðslunum í sambandi við framleiðslu í Føroyum, sbr. § 8.
Stk. 2. Meirútreiðslur, sum koma eftir, at upptøkurnar í Føroyum eru byrjaðar, kunnu góðtakast. Tó má talan í mesta lagi vera um meirútreiðslur á 20% í mun til góðkendu fíggjarætlanina.
Góðkendar útreiðslur
§ 8. Útreiðslur, sum eru rindaðar í Føroyum, og sum eru frádráttarbærar sambært løgtingslóg um landsskatt og kommunuskatt, eru grundarlag fyri útrokning av afturberingini. Lønargjaldingar til starvsfólk og aðrar veitarar verða bert góðkendar sum partur av útreiðslunum, um hesi eru skattskyldug í Føroyum.
Stk. 2. Útreiðslurnar skulu ikki vera hægri enn marknaðarprísur.
Stk. 3. Útreiðslur, sum eru rindaðar áðrenn umsóknin er latin inn, verða ikki góðkendar.
Umsiting
§ 9. Landsstýrismaðurin kann áseta reglur um umsiting av løgtingslógini, herundir at umsitingin verður løgd til skrivstovu, sum landsstýrismaðurin skipar.
Stk. 2. Leggur landsstýrismaðurin heimildir sínar eftir hesi løgtingslóg til annan myndugleika at fyrisita kann hann áseta reglur um kæru, herundir at avgerðir ikki kunnu kærast.
Stk. 3. Neyðugar upplýsingar til viðgerð av umsóknini kunnu fáast til vega frá TAKS.
Gildi
§ 10. Avgerð um at játta umsókn um afturbering, hevur gildi í trý ár. Freistin kann verða longd eftir umsókn, áðrenn tíðarskeiðið sbrt. 1. pkt. er farið. Freistin kann leingjast við einum ári soleiðis, at avgerðin í mesta lagi hevur gildi í fýra ár.
Treytir fyri útgjald
§ 11. Umsøkjarin skal skrivliga biðja um at fáa útreiðslurnar afturbornar. Umbøn um afturbering skal latast landsstýrismanninum áðrenn seks mánaðir eru farnir eftir, at framleiðslan í Føroyum er liðug.
Stk. 2. Tað er ein treyt fyri at fáa afturbering av útreiðslunum, at framleiðslan í Føroyum er liðug og at ongin skattaskuld og avgjaldsskuld er til landskassan.
Stk. 3. Móttakarin av afturberingini hevur skyldu at skjalprógva, at treytirnar fyri afturbering sambært hesi løgtingslóg eru loknar.
Stk. 4. Endaligur roknskapur skal vera váttaður og góðkendur av løggildum grannskoðara. Grannskoðarin skal eisini vátta, at roknskapurin er í samsvari við ásetingarnar í hesi løgtingslóg.
Upplýsingarskylda
§ 12. Umsøkjarin hevur skyldu at lata landsstýrismanninum allar neyðugar upplýsingar til viðgerð av umsóknini um afturbering.
Stk. 2. Tá játtan av umsókn um afturbering fyriliggur, hevur móttakarin av afturberingini skyldu av egnum ávum at boða frá, um broytingar eru í fortreytunum fyri afturberingina. Týðandi broytingar í framleiðsluni kunnu bert gerast eftir fráboðan og skrivligari góðkenning frá landsstýrismanninum.
§ 13. Um afturbering verður játtað sambært hesi løgtingslóg, skal hóskandi tilvísing vera til Føroya landsstýri í endatekstinum í filminum ella sendirøðini og í øðrum tilfari, eins og tá víst verður til aðrar íleggjarar og stuðlar í framleiðsluni.
Eftirlit og upplýsingar
§ 14. Landsstýrismaðurin hevur eftirlit við útreiðslum og útgjaldi í sambandi við framleiðsluna.
Stk. 2. Høvuðsframleiðslufelagið hevur skyldu at goyma roknskapin fyri framleiðsluna í fimm ár og skal í hesum tíðarskeiði kunna leggja roknskapin fram eftir áheitan frá landsstýrismanninum.
Stk. 3. Til nýtslu í sambandi við útgjald sambært lógini og eftirliti við framleiðsluni, kunnu neyðugar upplýsingar verða fingnar til vega frá TAKS.
Afturgjaldskrav, panting o.a.
§ 15. Avgerð um afturbering kann verða tikin aftur heilt ella lutvíst, útgjald kann verða hildið aftur og krav kann setast fram um at fáa goldna upphædd endurgoldna, um so er at:
1) móttakarin av afturberingini ikki hevur hildið upplýsingarskylduna sbrt. § 12,
2) afturberingin ikki verður nýtt sambært treytunum fyri afturberingini, ella
3) móttakarin á annan týðandi hátt hevur brotið ásetingarnar í hesi løgtingslóg ella treytir, sum verða settar við heimild í hesi løgtingslóg.
Stk. 2. Afturbering og renta, ið er fallin til gjaldingar, kann verða innheintað við panting.
Stk. 3. TAKS fremur panting fyri afturberingarskuld og skuldskrivaða rentu sambært stk. 1 eftir reglunum í skattalógini fyri innkrevjing av skattum.
Stk. 4. Ov nógv útgoldin afturbering skal í seinasta lagi gjaldast 10 dagar eftir, at kravið er framsett. Er kravið ikki goldið rættstundis, skulu 0,7% roknast í rentu fyri hvønn byrjaðan mánað frá gjaldsdegnum at rokna. Hetta er eisini galdandi fyri skuldskrivaða rentu.
Stk. 5. Verður ov nógv útgoldin afturbering ikki endurrindað rættstundis, kann høvuðsframleiðslufelagið verða útihýst frá at fáa afturbering sambært hesi løgtingslóg í upp til trý ár, ella til skuldin er endurrindað. Hetta er eisini galdandi, um felagið fremur fleiri brot á treytirnar í stk. 1.
Gildiskoma
§ 16. Henda løgtingslóg kemur í gildi 1. januar 2018.
Stk. 2. § 3, stk. 2 kemur í gildi 1. januar 2023.
Í Tinganesi, 20. desember 2017
Aksel V. Johannesen (sign.)
løgmaður
Lm. nr. 35/2017


text:
Barain er lítið oyggjaland í Persaflógva. Av tí at har regnar so lítið, ber bara til at dyrka, um vatn verður veitt á markirnar. Barain var fyrsta oljulandið á Arabianesi. Nú eru oljukeldurnar skjótt tómar.
Nú ið oljan er um at vera uppi, hevur perluveiða tikið seg upp aftur. Perlutíðin er frá juni til september. Perlukavararnir kava niður á botn við søkki uppi á sær; útgerð teirra er annars bara ein nasaklemma, knívur og kurv at leggja skeljarnar í. Dýrastu perlurnar eru fannhvítar og bera á ljósareytt.
Fast vegasamband - brýr og byrgingar -er ímillum høvuðsoynna Barain og grannaoyggjarnar Al Muharraq og Sitrah. Fast vegasamband er eisini inn á meginlandið til Saudiarabia, ið Barain hevur tætt samband við. Oyggin Barain er bara 48 km long, hinar oyggjarnar eru upp aftur smærri.
Hetta landøkið fer inn í Útsynningsasia. Meginparturin av lendinum er turr oyðimørk og berligt fjallalendi. Fyrst í 20. øld var nógv olja funnin við Persaflógva. Nú á døgum er olja høvuðsinntøka hjá mongum londum í hesum øki. Økið hevur eisini djúpar søguligar røtur, tí at tað varð her, at heimsins fyrstu býir vórðu bygdir, og her tók ein av størstu átrúnaðum í heiminum seg upp - islam. Meginparturin av fólkinum í hesum londum eru muslimar, og høvuðsmálið er arabiskt - heilaga mál muslimanna. Mong kríggj og hart stríð hava verið í hesum londum seinastu árini.
Meiri enn 65% av allari olju, vit nú vita um, er í londunum við Persaflógva, og hiðani kemur triðingurin av allari olju, sum heimurin framleiðir um dagin. Hesi lond eru vorðin ovurrík, og ríkidømið hevur havt við sær stórar samfelagsligar broytingar og menning í ídnaðinum. Oljan hevur eisini gjørt, at hesi lond hava fingið stóran altjóða týdning, alstóra ávirkan á heimsbúskapin og politisku viðurskiftini í heiminum.
Tá ið fruktagóða lendið fram við Evfrat og Tigris er frá og lendið við strendurnar og kring grønurnar, er meginparturin av Miðeystri heit og turr oyðimørk. Ein teirra er Rub al Kali (Tómi Fjórðingurin), sum er ovurstór sandoyðimørk í Saudiarabia. Stórir partar av oyðimørkunum eru púra óbygdir, tí at har er einki vatn.
Seinastu árini hevur javnan verið kríggj ímillum lond við Persaflógva, og hundraðtúsundtals fólk hava latið lív. Í 1980 elvdi gamla marknaósemjan ímillum Iran og Irak til víðfevnt kríggj, sum vardi líka til 1988. Í 1990 hertók Irak Kuvait, men í Flógvakrígnum fyrst í 1991 rak altjóða herlið við USA á odda irakar úr aftur Kuvait.
Mong lond í Miðeystri eru rættiliga ung ríki, sett á stovn fyrst í 20. øld, tá ið vesturlendskir valdsharrar býttu tey sínámillum. Hetta marknabýtið, ofta bara teknað á kortið, hevur verið atvold til drúgvt marknastríð, helst ímillum Irak og tey seks grannalondini.
Islam varð til í Miðeystri í 6. øld e. Kr. og er enn størsti átrúnaður her. Muslimar trúgva á ein gud, Allah, og á Muhammed, profet hansara. Muhammed varð føddur í Mekka í tí, sum nú er Saudiarabia. Heilaga bókin hjá muslimum eitur Koranin; í henni stendur læra Allah, soleiðis sum eingilin Gabriel opinberaði hana fyri Muhammedi. Nú á døgum eru fleiri enn ein milliard muslimar um allan heimin.
Í Miðeystri eru nakrir av teimum býum í heiminum, sum vaksa skjótast. Atvoldin er ovurstóra ríkidømi, ið oljuvinnan hevur við sær, og av fólkavøkstrinum, sum stendst av hesi vinnu. Býirnir verða oftast bygdir sum nútímans býir í Vesturheiminum, við høgum íbúðarhúsum og skrivstovuhúsum av glasi, stáli og betongi.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Manama
Vídd: 680 km2
Fólkatal: 728.709
Alment mál: arabiskt
Átrúnaður: islam 85% kristindómur 7% aðrir 8%
Stýrirlag: kongligt einaveldi
Gjaldoyra: barainskur dinarur (BHD)


text:
Orð: Steintór Rasmussen
Lag: Ingi Isaksen
Tað var einaferð ein kongur
Sum var í ringum lag
tí hann átti eina dóttir
Sum ongantíð var glað
Øll bóru henni gávur
Hon sat í síni dýrd
Og stardi gjøgnum gluggan
Og var illa hýrd
Á slotti komu prinsar sum ferðast høvdu míl
Skemtarar og klovnar men ongin fekk eitt smíl
Har komu vakrir sheikar og unglingar – men tig
Tann væna kongadóttir vildi bert hava frið
Tá allir ungir dreingir
Høvdu eydnu sína roynt
Var bert ein dólgur eftir
Tey flestu høvdu gloymt
Hann kom úr eini kroysu
So fátæk vóru tey
Kloddafyl og yngstur
Tann seinasti av sjey
Og til vakra slottið kom so hetta kloss
Alt sum hann átti var til hennara ein koss
Hann fekk tað vøkru gentu og hennar hjartað við
Tey livdu allar ævir glað og lukkulig


text:
Ingi Samuelsen
22.03.2018 - 10:36
Ítróttur > Ítróttur > Ríðing
Fyrr í mánaðinum Føroya Ríðingafelag fyri ríðiskeiði fyri børn. Ríðilærarar vóru Gunrid Hansen og Nina Brockie.
12 børn í aldrinum 6 til 14 ár vóru við. Skeiðið varð skipað soleiðis, at yngru børnini riðu saman og tey eldru saman. Dentur varð lagdur á at stimbra ríðingina hjá tí einstaka barninum, men eisini at stuðla undir sambandið ímillum barn og ross. Hetta var eitt nú gjørt við ymiskum venjingum, har børnini skuldu biðja rossini ganga fram, steðga, upp í ferð og so niður aftur.
Í hvørjari venjing vóru smáspøl løgd inn í undivísingina til at styrkja um samanhaldið ímillum børnini. Tað kundi vera at ríða fram, heilsa uppá ein av hinum ryttarunum, geva”high five”.
Myndir og meira um tiltakið stendur at lesa á heimasíðuni hjá Føroya Ríðingarfelag


text:
Japanskar skipasmiðjur hava framgongd eftir sparingar
Nú gongur betri hjá japonskum skipsmiðjum. Tað sæst millum annað á roknskapunum.
Fleiri japanskar skipasmiðjur, sum eru á keypsskálanum, hava lagt fram roknskapir, sum vísa greiða framgongd fyrsta ársfjórðing í ár. Tað skrivar Fairplay.
Størsta skipasmiðjan, Japan Marine United Corporation (JMUC) hevur tvífaldað avlopið eftir munandi sparingar. Nettoúrslitið var seks ferðir størri enn undanfarna úrslitið.
JMUC-skipasmiðjan varð stovnað, tá Universal Shipbuilding Corporation og IHI Marine United vórðu løgd saman í eitt felag í 2013.
Mitsubishi Heavy Industries fekk besta úrslitið av skipasmiðjunum, sum eru á keypsskálanum, við einum avlopi upp á umleið 900 milliónir krónur.
Kelda: ShippingWatch


text:
Sjálvandi skulu pensionistar fáa 2000 kr. meira um mánaðin
Politikkur02-10-2018 - 16:47 - Jóanis Albert Nielsen
Havnar Framburðsfelag tekur fult undir við uppskotinum hjá fólkaflokkinum um at gera útgjaldið hjá samhaldsfasta skattafrítt. Tað líkist ongum, at pensionistar verða dupultskattaðir. Tað er at skatta skattapengar!
Við uppskotinum hjá fólkaflokkinum fáa pensionistar 2000 kr. meira um mánaðin. Tað er gott, og unni eg teimum tað væl. Sjálvandi skulu vit fara væl við okkara eldru borgarum.
Men tað er heilt ófatiligt at síggja reaksjónirnar hjá javnaðarflokkinum, tjóðveldi og framsókn. Undir fyrstu viðgerð hótti løgmaður, Aksel V. Johannesen, við bæði einum og øðrum, meðan mín góði vinur, Pauli T. Petersen, tingmaður fyri tjóðveldi, fór sera illa við uppskotinum hjá fólkaflokkinum? At samgongan ikki so frægt sum vísir uppskotunum hjá andstøðuni ans, er óhugnaligt!
Tað er heldur einki, ið bendir á, at uppskotið fær nakra vælvild frá forkvinnuni í fíggjarnevndini, Ruth Vang, løgtingskvinnu, fyri framsókn. Hon gjørdi greitt á Facebook, at hon hevur ongar ætlanir um at geva pensionistunum 2000 kr. meira um mánaðin. Sostatt tvíheldur sosialistiska samgongan um, at pensionstarnir standa eftir við sviðusoð.
Havnar Framburðsfelag tekur fult undir við uppskotinum hjá fólkflokkinum, ið ger, at pensionistar fáa 2000 kr. meira um mánaðin. Tað hava teir so sanniliga uppiborið. Tað er týðiligt, at fyri sosialistisku flokkarnar er samhaldsfasti til fyri at skaffa landskassanum pengar.
Hans Joensen
Formaður fyri Havnar Framburðsfelag


text:
Tað var einki minni enn ein sera litrík og føgur sjón, sum vágbingar vaknaðu upp til í morgun, tá tvey av risastóru Maersk veitingarskipunum lógu við bryggju í Vági. Her skulu tey liggja í eina tíð, til tey bæði seta
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"I don't know the key to success, but the key to failure is trying to please everybody." -Bill Cosby


text:
Orð og lag: Mosie Lister
Týtt: Ingolf Rasmussen
Upprunaheiti: His grace is sufficient for me
1. Mangan koma royndartíðir,
sum eg ferðist dag um dag,
skjótt kann gleðisongur gerast
til eitt tungligt sorgarlag,
men ein tryggleika eg eigi:
Harrin varðar mína sál,
og hjá honum er kraft, sum ber á mál.
Niðurlag: Ja, Guds náði er ómáld og frí,
kærleiksflóð hans er botnleys og víð.
Og nú gleðist mín sál, tí eg veit, tí eg veit,
at Guds náði er ómáld og frí.
2. Tá ið freistingar meg herja,
og eg veikan kenni meg,
nígi eg í bøn til Jesus,
hann meg ber á verndarveg,
broytir máttloysi til sigur,
allur ivi fer avstað,
tí hjá honum er vón til hvønn ein dag.


text:
Fært tú ikki upp í lag at fara í venjingarmiðstøð? Ella passa tíðirnar til innandura fótbólt ikki? Ikki skal altíð so nógv til fyri at røra seg. Lat teg í skógvarnar og kom ein túr. Kom við Krabbameinsfelagnum gongutúr á summarmáladegi
Summarmáladag byrjar summarhálvárið, mýrisnípan kemur og lundin kemur undir land. Tá er eitt gott høvi at fara út í náttúruna aftur eftir ein kaldan og myrkan vetur, nú vit ganga móti ljósari og heitari tíðum.
Nógvar kanningar eru gjørdar, sum vísa á, at røra vit okkum javnan, kann hetta minka um vandan fyri krabbameini. Verjandi ávirkanin, sum rørsla hevur á krabbamein, veksur munandi, jú virknari vit eru.
Rørsla er eisini umráðandi í sambandi við krabbameinssjúku, bæði likamliga og sálarliga. Rørsla bøtir um útlitini fyri at fáa heilsuna aftur, samstundis sum hon gevur styrki at standa ímóti hørðu viðgerðini.
Summarmáladag, leygardagin 14. apríl, skipar Krabbameinsfelagið fyri gongutúrum. Vit fara til gongu ymsastaðni um landið. Talan er um lættar túrar, so at øll kunnu vera við. Tað einasta, tú skal gera, er at møta upp.
Vágur: Vit møtast kl. 10.00 uttanfyri Marghøllina í Vági. Túrsamskiparar eru Sigurð Marner Simonsen og Finngerð Mikkelsen.
Tvøroyri: Vit møtast kl.14.00 við Fornminnissavnið. Rutan er ein túrur í miðbýnum á umleið 50 min. Túrsamskipari er Hildigarð Jacobsen.


text:
So hava vit longu sett hol á triðju viku av Adventskalendarinum í ár! Tíðin flýgur avstað.. eg klári næstan ikki at fylgja við. Tíbetur var eg longu í jólahýri í oktobur, so eg havi haft tíð at nýtt hesa deiligu høgtíð.
Náhh, men nú koma vit til sakina. Vinningurin hesa ferð er fantastiska spennandi, haldi eg. Ja, vilja tit vita hvat tað er? ……okey mene.
Eg havi verið so heppin, at fingið KVINNU at stuðla triðju lúku, og handan hana, goymur seg onki minni enn:
EITT ÁRSHALD AV KVINNU
+
EITT EINTAK AV NÝGGJU BÓKINI “LØTAN”.
Wauuuuuw ha? Eg havi í nógv ár eeeeelska Kvinnu bløðini. Eg haldi snøkt sagt, at tey eru á einum so høgum støði, og kunnu saktans standa upp ímóti øðrum altjóða bløðum. Eg taki nógv heldur eitt Kvinnu blað, enn eitt útlendskt. Tað er eisini bara nakað serstakt, við at lesa føroyskt, og vita at alt er skapað av føroyingum.
Nú eg skuldi finna nakrar myndir til hetta innleggið, fór eg ígjøgnum nakrar myndir av undanfarnum forsíðum. Halt kipp ikki føroysku kvinnurnar eru vakrar. Tað er heilt ótrúligt og fantastiskt at síggja ymiskleikan, sum sleppur uppí part.
Kvinna er fyri meg ein fyrimynd á so nógvum økjum. Eg var so heppin, at sleppa uppí part á heimasíðuni hjá teimum kvinna.fo, tá eg skrivaði Brúðardagbókina. Íjøssus sum eg var errin. Tær duga bara so væl, bæði at orða seg, seta upp, alt tað visuella, og so at taka hond um viðkomandi emnir. Men útyvir blaðið og heimasíðuna, hava tær givið okkurt annað spennandi út til jóla.
Í novembur kom nýggja bókin “LØTAN” út í handlarnar. Áhh helle hon sær lekkur og hugnalig út! Bókin inniber 264 síður við 148 góðum uppskriftum til mat, binding og ítriv. Hetta er ein perfekt jólagáva til mammu, systir, vinkonu, ommu, jaa allar kvinnur. Hesari skal eg heilt sikkurt hava fatur á, tá eg komi heim til Føroyar.
So tit, tveir lekkrir vinningar til tvær hepnar vinnarar.
Kappingin byrjar á facebook síðuni hjá SukurSøtt í morgin, so tá er at standa klárar.
M&K


text:
At gevast kann vera strævið
Pápi Valdimar sigur, at nú skal Valdimar gevast at brúka suttu.
Á dú, á dú! Tað er lættari sagt enn gjørt. Valdimar roynir, alt hann kann, at sleppa undan.
Men eitt kvøldið noyðist hann at læna lítlusystrini suttuna, men kortini: stórir úlvar gera sjálvir av, nær teir gevast at brúka suttu. Á myndini sæst Valdimar hyggja við langtandi eygum at tí reyðu suttuni, sum liggur á gólvinum.
Hetta er innbundin myndabók við 24 bls. Maria Jönsson heuvr skrivað og teknað. Niels Jákup Thomsen hevur týtt úr svenskum.
Aftur